Sejarah Wabak Bagi Monarki British

Kedatangan koronavirus membuktikan bagaimana pentingnya solidariti kemasyarakatan. Yang kaya menunggu; yang miskin dibantu. Kerana peny4kit tidak pernah mengenali jurang antara kedua-dua ini, apatah lagi dari segi darjat.

Kedengaran lafaz kesyukuran selepas Yang Di-Pertuan Agong Sultan Abdullah disahkan negatif (Bernama, 2020).

Tetapi nasib British tidak begitu baik, kerana Putera Charles dan Boris Johnson perlu menjalani rawatan (Breuninger, 2020).

Monarki di United Kingdom mempunyai sejarah yang panjang. Dinasti Saxon merupakan kuasa yang begitu kuat suatu masa dahulu. Egbert dari Saxon sudah menguasai Wessex sejak tahun 802 lagi.

Lebih daripada 100 tahun kemudian Athelstan (gambar diatas) menjadi raja seluruh England. Dinasti Saxon akhirnya kehilangan kuasa buat selamanya sejak tahun 1066 apabila William I tiba dari Normandy.

Bertukar-tukar tangan sistem monarki terus hidup di United Kingdom. Keluarga Windsor menguasai United Kingdom bermula tahun 1910 melalui Raja George V iaitu datuk kepada Ratu Elizabeth.

Jadi antara 802 hingga 2020, berkali-kali monarki British dih3nt4m peny4kit. Dan tiada sejarah boleh disingkap tanpa W4b4k Hitam angkara bakteria Yersinia pestis.

Peny4kit ini sudah dirakamkan dalam sejarah sejauh peradaban imperialisme Rom lagi.

Bala Bakteria Terhadap British

Tetapi bermula tahun 1334, dunia seolah-olah mengharungi suatu transformasi besar apabila 25 juta orang terbvnvh angkara peny4kit ini. Dan pada masa itu keluarga diraja pun tidak terkecuali.

Percaturan monarki biasanya mengikatkan dua negara melalui perkahwinan. England dan Sepanyol bersedia untuk merapatkan saf atas hubungan politik dan ekonomi.

Maka Raja Edward III ingin mengahwinkan puterinya Joan bersama Pedro dari Castile.

Dalam perjalanan ke Sepanyol, Joan menghid4pi peny4kit ini dan pergi buat selamanya (Mortimer, 2014).

Duka ditelan Edward III dikatakan terlalu mendalam kerana baginda menahan diri daripada menutup pintu negara. Pedro pula kehilangan ayahandanya Raja Alfonso XI dua tahun kemudian kerana peny4kit yang sama.

Edward III mangkat ketika usia 64 tahun di Istana Sheen pada 21 Jun 1377. Takhta baginda diwarisi cucunya iaitu Richard II yang menerima nasib sama. Yersinia pestis menular sekali lagi dan kali ini membvnvh Ratu Anne pula.

Duka kali ini pula meninggalkan kesan fizikal. Richard II menitahkan supaya Istana Sheen dimusn4hkan, kerana disitulah Anne menghembuskan nafas terakhir.

Bala Virus Pula

Apabila Elizabeth Woodville meningg4l dunia pada tahun 1492, satu perkara pelik berlaku. Baginda berkahwin dengan Raja Edward IV secara rahsia.

Kemangkatan Edward pula menjadikannya bonda ratu pada masa percaturan takhta memberikan tekanan terhadap hubungan Woodville dan Gloucester.

Tetapi sisa kehidupannya menyaksikan penghormatan tertinggi sehinggalah akhir h4y4t yang menariknya baginda dikebumikan secara rahsia juga (Solly, 2019).

Persoalan dalam kalangan pengkaji mula timbul, terutamanya berkaitan fobia peny4kit melampau yang ditunjukkan cucunya.

Kem4tian Elizabeth dipercayai kerana sama ada Yersinia pestis atau peny4kit yang berlaku kerana virus variola. Cacar menghentam British dengan teruk sehingga Raja Edward VI tidak sempat menikmati usia mudanya pun.

Baginda mangkat terlalu awal, iaitu semasa umur 14 tahun. Takhta baginda diwarisi adik perempuannya Mary yang berkuasa selama lima tahun sahaja.

Tetapi dalam tempoh singkat inilah Mary mengabadikan namanya buat selamanya sebagai “Bl00dy Mary” kerana memb4k4r 300 warga England yang dianggap mengamalkan bid’ah.

Adiknya Elizabeth I pula naik ke takhta tetapi tidak lama selepas menginspirasikan bangsanya menghid4pi cacar.

Pada masa itu cacar ialah suatu epid3mik begitu teruk kerana memb4h4yakan warga emas dan wanita.

Sesiapa yang sembuh pun silap haribulan cacat fizikal buat selamanya – Elizabeth antaranya. Semasa sengsara, Elizabeth mengatakan bahawa “m4ut mencengkam setiap sendi beta.”

Cacar gagal menghalang kebangkitan England sebagai kuasa besar dibawah Elizabeth yang menaungi keemasan seni. Semasa pemerintahan bagindalah lahirnya beberapa penggiat seni seperti William Shakespeare.

Tetapi lebih daripada 100 tahun kemudian, cacar membvnvh Ratu Mary II. Dalam sejarah bangsa lain pula, virus yang sama meragut ny4w4 Raja Sepanyol (1724), Tsar Rusia (1730) dan Raja Perancis (1774).

Legasi Peny4kit Dalam Monarki British

Raja Charles mempunyai akses perubatan antara yang paling maju dalam dunia. Selepas Yersinia pestis dan variola, dunia kelihatan menghadapi kesukaran bernafas dengan Influenza pula.

Pada masa inilah datang pula koronavirus yang ubatnya tidak diketahui lagi. Jika senario terburuk berlaku, iaitu kemangkatan Charles – satu revolusi besar tentu sekali menggerakkan sendi-sendi kerajaan supaya sentiasa berwaspada.

RUJUKAN:

Bernama. (2020, March 26). Covid-19: King, Queen under quarantine, seven Istana workers (ditapiskan). The Star Online. Retrieved from (Request Link)

Breuninger, K. (2020, April 6). UK Prime Minister Boris Johnson in intensive care after coronavirus symptoms worsen. CNBC. Retrieved from https://www.cnbc.com/2020/04/06/uk-prime-minister-boris-johnson-in-intensive-care-after-coronavirus-condition-worsened.html

Mortimer, I. (2014). Edward III: The Perfect King. Rosetta Books. Chapter 11.

Solly, M. (2019, April 29). Did Elizabeth Woodville, England’s ‘White Queen’ (ditapiskan) of the Plague? Smithsonian Magazine. Retrieved from (Request Link).


Eksperimen Transplantasi Anjing Berkepala Dua

Selalu kita tahu pasal anjing kepala banyak ni dalam mitologi Yunani pasal Cerebrus, anjing berkepala tiga. Tapi korang tahu tak dulu, ada tukang bedah gila dok cuba bedah dan wujudkan anjing berkepala dua?

Baru baru ini kita digemparkan dengan pembedahan transplantasi jantung babi kepada manusia. Walaupun penerimanya mati setelah dua bulan menerimanya, pembedahan ini memberi impak terhadap dunia perubatan tentang kaedah rawatan yang baru.

Hal ini taklah menghairankan dalam dunia sains. Untuk mewujudkan kaedah rawatan yang lebih baik, rawatan sebegini akan dibuat dan akan melalui fasa trial and error. Misalnya, penerima transplantasi jantung pada awalnya ramai yang tak mampu hidup lebih daripada 3 bulan.

Hanya selepas saintis menemui ubat anti-penolak organ barulah penerima organ dapat hidup lebih lama. Jadi, tak menghairankan kalau saintis dan ahli fisiologi yang cadangkan rawatan baru ni semua jenis gila-gila.

Contohnya, Barry Marshall yang sanggup telan kultur bakteria H. pylori semata mata nak buktikan bakteria itu yang cetuskan penyakit ulser perut. Kemudiannya, kita juga ada Vladimir Demikhov, tukang bedah USSR yang pernah buat transplantasi anjing berkepala dua.

Demikhov dilahirkan pada tahun 1916 di Yarizenkaia, Russia. Ayahnya meninggal semasa Perang Saudara Russia di antara pihak komunis dan Tsarist. Pada tahun 1934, Demikhov menyambung pelajarannya di Universiti Moscow dalam bidang biologi.

Bermula dari sinilah Demikhov memulakan eksperimennya berkenaan transplantasi organ. Haiwan kegemaran Demikhov dalam eksperimen ini ialah anjing. Malah, menurut keluarganya, Demikhov selalunya menyimpan anjing eksperimen di rumahnya supaya dapat dipantau selalu.

Pada tahun 1946, Demikhov berjaya membedah dan transplan organ jantung dan paru paru pada seekor anjing. Hal ini menjadikan Demikhov orang pertama yang berjaya buat pembedahan sebegini walaupun anjing itu hanya dapat hidup 9.5 jam sahaja.

Pembedahan transplan Demikhov yang seterusnya, setelah diubah suai untuk menjadi lebih efisien, mampu memanjangkan nyawa anjing eksperimennya hingga selama 30 hari. Pada tahun 1953, Demikhov melakukan pembedahan eksperimen yang seterusnya.

Pembedahan pintasan arteri koronari jantung. Walau bagaimanapun, pada waktu itu pembedahan pintasan arteri koronari dianggap sebagai mustahil pada zaman itu, dan ini menyebabkan ramai orang mengkritik usahanya.

Perkara ini kemudiannya menyebabkan jabatan di tempat Demikhov ini sahaja melakukan eksperimen pembedahan sebegini bukan sahaja di USSR, bahkan di dunia. Pada tahun 1954, Demikhov cuba untuk melaksanakan eksperimen gila yang seterusnya iaitu pembedahan transplan kepala.

Beliau cuba untuk transplan sebuah kepala anjing kepada anjing yang lain bagi menjadikannya anjing berkepala dua. Sebelum ini, sudah banyak kali pembedahan transplan kepala cuba dibuat oleh tukang bedah namun gagal. Namun disebabkan kegagalan ini, komuniti sains menjumpai cara dan bahan yang lebih berguna dan berpotensi tinggi untuk menjayakan pembedahan transplan.

Misalnya, Dr. Alexis Carrel memperkenalkan jarum halus dan juga benang yang sangat halus untuk menjahit semula urat darah yang terputus semasa proses transplan. Pada tahun 1908, Carrel dan Dr. Charles Guthrie melaksanakan pembedahan transplan kepala anjing yang pertama di dunia.

Namun begitu, disebabkan kepala anjing yang dicantumkan kepada anjing yang lain itu terbiar tanpa pergerakan darah selama 20 minit, maka eksperimen ini menemui kegagalan. Ini disebabkan kondisi anjing anjing tersebut menjadi teruk dan akhirnya dimatikan.

Sekalipun gagal, mereka berdua berjaya memenangi Hadiah Nobel dalam bidang fisiologi pada tahun 1912 berkenaan kajian mereka tentang transplan organ dan anggota lengan dan kaki.

Usaha eksperimen transplan kepala anjing ini kekal sepi hinggalah Demikhov memilih untuk menyambung eskperimen ini. Berbanding Carrel dan Guthrie, Demikhov melakukan pembedahan ini sambil memelihara laluan darah dan oksigen dalam kepala anjing penderma.

Seterusnya, kepala itu disambung pada bahu anjing penerima dengan urat darahnya disambung pada urat darah anjing penerima. Hasilnya, beliau berjaya mewujudkan anjing berkepala dua yang pertama di dunia yang mampu bergerak, melihat dan minum air.

Begitupun, anjing anjing ini hanya mampu hidup paling lama sekitar 29 hari sahaja sebelum mati. Dalam pembedahan transplan kepalanya yang lain, ada yang hanya mampu hidup beberapa hari sahaja. Punca kegagalan ini ialah faktor MHC (Major Histocompability Complex).

Sekiranya darah mempunyai jenis jenisnya dan akan menolak sekiranya tak sesuai, hal yang sama juga berlaku untuk organ seperti paru paru dan angggota badan seperti kepala. Oleh kerana tak sesuai, maka badan anjing penerima menolak kepala anjing penderma dan kedua duanya akhirnya meninggal kerana penolakan organ oleh MHC.

Di sebalik semua ini, pembedahan transplantasi paru paru dan jantung yang dibuat Demikhovlah yang paling berguna dalam dunia perubatan. Ekseprimen transplan kepala ini lah yang menyebabkannya menjadi terkenal.

Malah, kejadian ini menyebabkan tukang bedah terkenal, Christiaan Barnard tukang bedah pertama yang berjaya membuat transplan jantung ke jantung rasa tercabar dan cuba untuk membuat eksperimen transplan kepala anjing.

Bezanya, anjingnya hanya mampu bertahan beberapa hari sahaja. Pada masa sama, ia turut mencetuskan kemarahan aktivis hak haiwan yang tak menyukai eksperimen ini tetapi diidolai pelajar perubatan yang memuji kegeniusan Barnard.

Walaupun eksperimen transplan kepala oleh Carrel, Guthrie, Demikhov dan Barnard semuanya gagal, kegagalan mereka inilah yang membawa kepada penemuan konsep pengimunotindasan atau ‘immunosuppression’. Ubat anti-penolak organ.

Pada dekad yang berikutnya, agen pengimunotindasan seperti azathioprine sudah pun ditemui dan mula digunapakai. Penggunaan agen ini akan melemahkan sel darah putih daripada menyerang organ dan menghalang daripada penolakan organ berlaku.

Walau bagaimanapun, ia juga datang dengan kos yang lain yakni pesakit akan lebih senang terkena penyakit kerana sistem imun mereka menjadi lemah. Namun begitu, ini cuma kos yang kecil jika dibandingkan dengan manfaatnya.

Buat pertama kalinya manusia boleh melakukan transplan organ dengan kebarangkalian hidup yang lebih tinggi berbanding dahulu. Dan sekiranya anda terlihat sahabat atau keluarga anda yang hidup dengan menerima organ transplan lain, ketahuilah bahawa semua ini takkan terjadi kalau bukan saintis gila seperti Demikhov dan rakan sejawatnya yang lain memilih untuk melakukan eksperimen gila ini.

RUJUKAN

Erika E (2015) Human head transplant proposed—how did we get here? http://phenomena.nationalgeographic.com/2015/05/05/human-head-transplant-proposed-how-did-we-get-here/. Accessed 1 September 2016

Guthrie CC (1912) Blood vessel surgery and its applications. Edward Arnold, London
Konstantinov, I. E. (2009). At the cutting edge of the impossible: a tribute to Vladimir P. Demikhov. Texas Heart Institute Journal, 36(5), 453.

Lamba, N., Holsgrove, D., & Broekman, M. L. (2016). The history of head transplantation: a review. Acta neurochirurgica, 158(12), 2239-2247.


Dua Filem Perjuangan Bahasa Yang Patut Ditonton

Artikel ini saya
tulis sebaik sahaja selepas menonton sebuah filem bertajuk ‘Mal Mol E’ yang
dihasilkan berdasarkan kisah sebenar tentang revolusi orang Korea dalam usaha
menggabung dan membukukan kesemua perkataan Hangul semasa era penaklukan Jepun
di Korea.

Sebelum itu, saya
pernah juga menonton cerita ‘The Professor and The Madman’ yang berkisar pada
isi yang sama seperti ‘Mal Mol E: The Secret Mission’, cuma yang ini lebih
menumpu kepada perjuangan bahasa Inggeris sekitar Zaman Pencerahan.

Sebelum mengulas tentang ‘Mal Mol E’, saya ceritakan serba-sedikit tentang filem ‘The Professor (James Murray) and The Madman (Dr. William)’ terlebih dahulu. Filem ini mengisahkan tentang seorang Profesor yang fasih bertutur dalam 10 buah bahasa, salah satunya adalah bahasa Arab.

Profesor tersebut melawat Oxford dalam usahanya untuk menerbitkan sebuah kamus Inggeris yang pertama di dunia. Sebelum itu, beliau terlebih dahulu ditemu-duga oleh seorang professor lain serta beberapa orang kenamaan di dalam sebuah perpustakaan.

Profesor pertama tadi menceritakan tentang niatnya. Namun, orang-orang kenamaan di dalam perpustakaan tersebut memandang usaha beliau sebagai suatu yang mustahil. Hal ini kerana sebelum ini mereka juga telah cuba melakukan hal yang serupa tetapi ia berakhir dengan kegagalan. Walau bagaimanapun, kesepakatan berjaya dicapai dan mereka memberikan tempoh masa kepada profesor tersebut untuk menyiapkan kamus yang dimaksudkan.

Dalam melaksanakan
tugasnya itu, profesor tersebut mencadangkan supaya masyarakat di seluruh
Britain menghantar surat yang mengandungi perkataan-perkataan berbahasa
Inggeris berserta maksudnya. Cadangan ini dipersetujui dan orang ramai pun mula
menghantar surat kepada si profesor dan pembantu-pembantunya.

Begitulah kisah
bermulanya usaha membuku dan menerbitkan kamus Inggeris yang pertama. Namun
sebelum itu, mereka juga perlu berhadapan dengan jalan buntu apabila si
profesor dan rakan-rakannya tidak dapat menemui maksud sebenar bagi perkataan
‘Art’. Di samping itu, terdapat juga beberapa masalah lain di mana beberapa
patah perkataan Inggeris yang terdahulu tidak lagi digunakan pada masa-masa
terkemudian.

Dipendekkan cerita, usaha si profesor itu sampai ke pengetahuan seorang doktor di Amerika iaitu The Madman. Si doktor ini kemudiannya menyuruh orang ramai membuka semua buku Inggeris lama dan yang baru untuk mencari maksud-maksud perkataan di sebaliknya. Usaha ini berhasil mengumpulkan sejumlah perkataan Inggeris yang bermula dari abjad A lantas ia dihantar kepada si Profesor.

Jerih-perih si
profesor dan The Madman pada akhirnya terlunas apabila mereka berhasil mencetak
dan menerbitkan Kamus Inggeris pertama di dunia, atau dikenali sebagai Oxford
English Dictionary Edition One. Terdapat berbagai liku yang perlu dihadapi oleh
mereka berdua, terutama dalam usaha membebaskan The Madman daripada penjara
akibat jenayahnya menembak mati seorang mangsa.

Sambil itu, perjuangan
menghasilkan kamus dalam filem ‘Mal Mol E’ lebih menyebakkan kerana mereka
perlu melakukannya secara rahsia tanpa pengetahuan Ketua Askar Jepun yang
berpangkalan di Korea. Keadaan lebih mendebarkan kerana askar-askar Jepun
dengan kejam memaksa rakyat Korea meninggalkan bahasa kebangsaan mereka dan
mengamalkan bahasa Jepun.

Arahan tersebut paling ketara dilaksanakan di sekolah-sekolah Korea yang hanya membenarkan penggunaan bahasa Jepun. Jika arahan tersebut diingkari, mereka akan diseksa. Kisah berkenaan era ini pernah juga ditayangkan di dalam salah sebuah episod rancangan realiti TV Korea yang bertajuk ‘Infinite Challenge’.

Dalam episode berkenaan, para pengacara sempat menyampaikan kisah seperti yang dipaparkan oleh ‘Mal Mol E’ secara lengkap. Malahan, mereka turut bercerita bagaimana semasa Korea meraih kemerdekaan, mereka entah bagaimana dapat menemui sebuah salinan akhir tulisan Hangul di Stesen Kereta Api Seoul.

Andai kata salinan
tersebut tidak ditemui, sudah tentu sukar untuk masyarakat Korea menghasil dan
menerbitkan kamus mereka tersendiri, kamus yang menghimpunkan kesemua perkataan
berbahasa Korea. Betapa dalam Mal Mol E, tidak hanya dikisahkan bagaimana
tertindasnya bahasa Korea, tetapi juga bagaimana bentuk perjuangan mereka
sehingga menitipkan salinan terakhir itu di stesen api tersebut.

Pada akhir filem
‘Mal Mol E’ disertakan sebuah pesanan, “Negara Korea mungkin satu-satunya
negara di dunia yang dapat memulihkan dan membukukan semula perkataan-perkataan
dalam tulisan bahasanya selepas Perang Dunia ke-2.”

Kedua dua filem ini dalam era tahun yang
berbeza, cerita ‘The Professor and the Madman’ dalam era tahun 1875 – 1900 an.
Manakala ‘Mal Mol E’ tahun 1933 – 1942.

Jika direnungkan kedua-dua filem ini dan mengaitkannya dengan bahasa Melayu itu sendiri, sudah tentu sedikit-sebanyak akan membuatkan kita berduka. Setelah negara kita ini dijajah oleh British, perlahan-lahan penggunaan tulis Jawi terhakis dari budaya masyarakat kita.

Lunturnya penggunaan tulisan tersebut membuatkan identiti bahasa kita tidak lagi kelihatan unik lantaran peralihan sistem penulisan kepada tulisan rumi – tidak seperti Korea yang masih boleh berbangga dengan Hangul atau Jepun dengan Hiragana.

Lebih malang lagi, ada juga sebahagian
yang mencampur-adukkan penggunaan Bahasa Melayu dan Inggeris dalam percakapan
seharian dan catatan-catatan di media sosial. Pendapat saya,jika hendak
bercakap Bahasa Melayu itu cakaplah dalam bahasanya yang sepenuhnya melainkan
sepatah dua kata dalam Bahasa Inggeris dan jika hendak bercakap menggunakan
Bahasa Inggeris bercakaplah dengan menggunakan bahasa itu sepenuhnya.

Menonton kedua-dua filem tersebut juga membuatkan kita terkenang pada pejuang bahasa kita, iaitu Zainal Abidin bin Ahmad atau lebih dikenali sebagai Za’ba. Betapa beliau bertungkus-lumus menyusun tatabahasa dan ejaan bagi Bahasa Melayu di sambil menulis sejumlah buku berkaitan Bahasa Melayu, di samping menulis sebanyak 30 buah buku.

Walaupun beliau beberapa kali disekat penulisannya oleh penjajah British.Ini tidak menghalang beliau untuk meneruskan usahanya dalam memperjuangkan bahasa bangsanya. Andai episod hidup beliau ini difilemkan, sudah tentu ianya lebih menyentuh hati kerana lebih dekat di hati kita – filem yang menyemarakkan semangat kita untuk memartabatkan Bahasa Melayu dengan penuh bangga.

Artikel kiriman Nur Alia untuk The Patriots.


Brunei Merdeka 1984

APABILA berbicara di awal pembentukan Persekutuan Malaysia 54 tahun dahulu, umum mengetahui bahawa ada lima entiti yang sepatutnya bergabung membentuknya iaitu Persekutuan Tanah Melayu, Singapura, Sabah, Sarawak dan Brunei.  Namun pada saat-saat akhir Sultan Brunei menarik diri daripada untuk sama-sama membentuknya atas sebab-sebab yang tertentu.  Jadi tinggallah empat sahaja entiti yang mana dua tahun selepas pembentukan iaitu pada tanggal 9 Ogos 1965, Singapura pula menarik diri dari Persekutuan Malaysia.

Menguak pintu sejarah Negara Brunei Darussalam sudah tentu banyak mempunyai perkaitan dengan Sarawak mahupun Sabah itu sendiri kerana suatu waktu dahulu, kedua-dua wilayah ini merupakan tanah kuripan kepada pembesar-pembesar Kesultanan Brunei.  Yang kemudiannya Brooke mahupun Syarikat Berpiagam North Borneo mendapat wilayahnya satu persatu samada secara gadai janji mahupun dibeli mengikut kesefahaman mereka dengan Baginda Sultan Brunei.

Di dalam sejarahnya iaitu di ketika pemerintahan Sultan Hashim Jalilul Alam Akmaddin telah timbul kesedaran bagaimana luasnya wilayah Brunei sudah semakin mengecil.  Dek kerana tidak mahu lagi kedaulatan wilayah Brunei terus-terusan diambil oleh Brooke mahupun Syarikat Berpiagam North Borneo makanya telah dimeterai satu perjanjian antara Brooke, Syarikat Berpiagam North Borneo, Brunei dengan Baginda Queen di England.  Di dalam perjanjian ini telah menyatakan secara mengkhusus bahawa ketiga-tiga negara ini menjadi Negara Perlindungan British iaitu bermakna tiada mana-mana kerajaan yang mampu lagi menebar wilayah mereka antara satu sama lain.

Perlulah diingatkan tidaklah semudah itu British membiarkan satu negara tanpa ada pengaruh mereka wujud dan akhirnya pada tanggal 31 Disember 1905 dan 2 Januari 1906, satu perjanjian tambahan telah dimeterai antara Brunei dengan British.  Dua perjanjian tambahan ini menyaksikan akhirnya Brunei terpaksa menerima seorang Residen British di dalam sistem pentadbirannya. Dimulai dengan Residen yang pertama iaitu Malcolm Stewart Hannibal McArthur yang kemudian menyaksikan dari tahun 1906 sehinggalah 1959, seramai 21 orang British yang pernah dilantaik menjadi Residen British di Brunei.
Tanggal 31 Ogos 1957 menyaksikan Persekutuan Tanah Melayu yang dianggotai oleh sembilan negeri-negeri Melayu telah mencapai kemerdekaan daripada Koloni British.  Dan untuk konteks Brunei pula mereka hanya memulai langkah ke arah berkerajaan sendiri sekitar tahun 1959.  Pada tahun itu menyaksikan pemerintah Negara Brunei iaitu Paduka Seri Begawan Sultan Haji Omar ‘Ali Saifuddien Sa’adul Khairi Waddien telah menandatangani perjanjian dengan British bagi membenarkan Brunei memerintah mengikut acuan sendiri.
Walaupun begitu, British tetap masih menempatkan seorang berjawatan Pesuruhjaya British di Brunei dengan dimulai oleh Sir Dennis Charles White.  Dari tahun 1959 sehinggalah 1984, mengikut sejarahnya ada seramai tujuh orang British yang pernah menjawat jawatan tersebut di Brunei.
Bila kita mengimbau perjanjian 1888 yang menyaksikan Brunei adalah salah satu negara perlindungan British maka ianya bermakna segala bentuk pertahanan akan dijaga sepenuhnya oleh British pada masa itu seperti juga North Borneo mahupun Sarawak.  Dan perjanjian yang ditandatangani pada tanggal 23 November 1971 menyaksikan Brunei dan British berkongsi kuasa di dalam hal-hal keselamatan dan pertahanan mereka namun Brunei telah diberikan kuasa sepenuhnya di dalam hal-hal dalaman negara mereka.
Kemuncak kepada ke arah Brunei merdeka adalah apabila perjanjian yang ditandatangani pada 7 Januari 1979 iaitu menyaksikan Brunei sudahpun diberikan kuasa mutlak untuk menguruskan segala hal mengenai negaranya daripada isu pertahanan, keselamatan, antarabangsa dan dalaman.  Disaat itu juga, Brunei telah menyiapkan negaranya untuk mendapat kemerdekaan yang dicanangkan permasyhurannya pada tanggal 1 Januari 1984.
Manakala untuk tarikh rasmi sambutan kemerdekaan Negara Brunei adalah pada setiap 23 Februari bermula dari tahun 1984 sehinggalah sekarang.
-HB-

Rujukan:

1. British Administration In Brunei
https://www.cambridge.org/core/…/british-administration-in-brunei-1906-1959.pdf
2.  Brunei Protectrate
http://www.britishempire.co.uk/maproom/brunei.htm
3.  The Brunei Times, 23rd February 2013 by Rozan Yunos – The First National Day
http://bruneiresources.blogspot.my/2013/02/remembering-first-national-day-in-1984.html


Kisah Batang Kayan  – Sumpah Pangkak Nitah Ari Bungsu Ribut

CERITA orang bunian atau di dalam gelaran masyarakat Iban Sebuyau dengan nama “Orang Langit” sentiasa menjadi penghias cerita legenda di nusantara.  Sifat mereka yang sering membantu kala manusia di dalam kesusahan ditambahlagi mempunyai kuasa magis dan supernatural menjadikan mereka begitu popular untuk diselitkan di dalam cerita rakyat kita. Dalam pada itu apabila adanya cerita bunian, sudah tentu setiap bantuan yang diberikan mempunyai beberapa syarat yang harus dilunaskan namun seringkali di pihak manusia yang sering memungkirinya sehingga membawa kepada amarah para bunian.

Di kalangan etnik Iban Sebuyau yang mendiami kawasan sekitar Batang Kayan  tidak pernah kurang dengan cerita “orang langit” malah menurut penceritaan lisan warga emasnya cukup mempercayai bahawa kejadian pertembungan manusia dengan orang langit pernah benar-benar terjadi sekitar tahun 1940an.  Kejadian benar itu dialami oleh pasangan Abak Unun dan isterinya iaitu penduduk Kampung Ilir, Lundu, Sarawak.

Kisahnya bermula pada satu pagi yang cerah apabila Abak Unun dan isterinya yang juga menjalankan kerja bertani untuk menyara hidup telah keluar ke kebun yang tidak jauh dari rumah mereka seperti selalunya.  Kawasan kebun mereka pula dikenali sebagai Semeluk Lundu iaitu kira-kira 15 minit perjalanan berjalan kaki sahaja.

Kawasan Semeluk Lundu di kalangan masyarakat Iban Sebuyau di Batang Kayan terkenal sebagai kawasan “keras” kerana suatu waktu dahulu di ketika etnik Iban Sebuyau terkenal dengan perang-perang kayau mereka disinilah banyak lokasi perang mengambil tempat.  Dek kerana begitu banyak menyaksikan kepala terpenggal dari badan maka lokasi ini terlalu mistik dan sentiasa dibayangi dengan kejadian yang pelik-pelik sehingga kini.

Berbalik kepada cerita Abak Unun dan isterinya yang turun ke kebun untuk memetik hasil tanamannya pada pagi itu lain pula kejadiannya.  Cuaca yang cerah dan baik bersama angin yang sepoi-sepoi bahasa pada mula-mulanya tiba-tiba bertukar menjadi cuaca yang buruk di dalam sekelip mata tatkala sampai ke kebun.  Angin kencang mula menjengah sehingga isteri Abak Unun merasa ketakutan untuk berada di kebun lalu mendesak Abak Unun untuk membawanya segera ke Langkau iaitu pondok kecil yang didirikan di dalam kebun untuk mereka beristirehat.

Di ketika keduanya berteduh di Langkau itulah dengan tidak semena-mena terdengar seperti ada suara yang meminta mereka keluar daripada situ.  Oleh kerana masih lagi dibelenggu dengan kepercayaan bahawa Semeluk Lundu itu kawasan yang “keras” biarpun kedua-duanya cukup jelas mendengar suara dari luar namun mereka memilih untuk berdiam diri sahaja sementara menunggu masa untuk pulang ke rumah mereka.

Di dalam penantian itulah secara tiba-tiba pintu langkau diketuk dengan kuat yang memaksa Abak Unun membuka pintu tersebut.  Dikala itulah kedua-duanya melihat ada seorang pemuda yang mana badannya penuh dengan tatu bercorak harimau serta tegap sasa merintih kesakitan dengan badannya berlumuran darah.  Perasaan simpati dan kasihan menerjah ke ruang hati Abak Unun dan isterinya lantas kedua-duanya memapah pemuda tersebut masuk ke Langkau mereka.

Cuaca masih lagi tidak membenarkan Abak Unun dan isterinya membawa pemuda itu kembali ke rumah mereka lantas mereka mengambil inisiatif sendiri untuk mengubati luka-luka pemuda tersebut dengan menggunakan daun-daunan yang ada disekeliling langkau mereka.  Setelah dibersih dan dirawati luka pemuda tersebut barulah isteri Abak Unun bertanya siapakah gerangan pemuda yang kacak rupa parasnya.  Ternyata pemuda itu walaupun memahami percakapan isteri Abak Unun hanya diam tertunduk dan membisu sahaja.

Oleh kerana cuaca masih lagi tidak membenarkan mereka untuk pulang ke rumah akhirnya Abak Unun dan isterinya mengambil keputusan untuk terus berehat di Langkau sambil menjaga pemuda yang cedera tersebut.  Kerana suasana amat sejuk akhirnya Abak Unun dan isterinya terlena bersebelahan dengan pemuda itu.  Menjelang petang barulah keduanya sedar namun sayangnya pemuda yang diselamatkan oleh mereka pula menghilang diri dan hanya meninggalkan sebilah pedang yang berlumuran darah untuk mereka.

Kehilangan yang penuh misteri pemuda tersebut menyebabkan Abak Unun dan isterinya segera ingin meninggalkan langkau mereka lalu pulang ke rumah.  Dikatakan perjalanan pulang mereka juga dirasakan seolah-olah terlalu jauh biarpun hakikatnya dekat sahaja.  Dan ini turut menambah perasaan getar kepada kedua-duanya sehingga akhirnya berjaya sampai ke rumah dengan selamat.

Apabila makan malam sudah terhidang, Abak Unun dan isterinya menjamah nasi dan lauk yang ala kadar sahaja namun sesuatu yang pelik berlaku kerana kedua-duanya hanya bungkam seribu bahasa tidak seperti selalunya.  Sebenarnya Abak Unun dan isterinya masih lagi kurang jelas dengan peristiwa yang dialami mereka petang tadi di Langkau.  Kerana keletihan usai sahaja makan malam, kedua-duanya tertidur di ruang tamu rumah mereka dengan beralaskan tikar pemberian “orang jagaan” Abak Unun ketika berburu di Gunung Gading.

Semasa di dalam lena itulah, isteri Abak Unun telah didatangi satu mimpi yang aneh.  Diceritakan isteri Abak Unun telah dibawa ke satu kawasan yang penuh misteri yang mana suasana kampungnya sungguh tenang serta kedengaran bunyi-bunyian yang mengasyikkan jiwa.  Dari kejauhan, isteri Abak Unun dapat melihat bagaimana penduduk perkampungan itu terdiri daripada wanita yang cantik-cantik serta lelaki yang kacak-kacak sahaja.

Sampai di satu rumah, isteri Abak Unun telah ditemukan dengan seorang wanita Iban yang lengkap mengenakan ngepan iban sebuyau bersulam kain tenun corak raja.  Wanita itu cukup anggun dan dengan penuh tertib mempersilakan isteri Abak Unun masuk ke rumahnya.  Isteri Abak Unun turut dihidangkannya dengan juadah pembuka selera beralaskan satu tabak atau dulang tembaga.  Ketika makan itulah, wanita itu memperkenalkan dirinya sebagai isteri kepada pemuda yang diselamatkannya petang tadi di Langkau, Semeluk Lundu.  Selepas memperkenalkan diri barulah seorang pemuda yang lengkap berbaju pua kumbu merah kepala yang digelar “Lelanjang Raja Ruai” memunculkan dirinya.

Saat melihat pemuda tersebut barulah isteri Abak Unun mengetahui bahawa pemuda yang dirawatinya bukanlah manusia sebaliknya orang langit yang amat dihormati di dalam kepercayaan masyarakat Iban Sebuyau.  Dan tujuan isteri Abak Unun dijemput mendatangi perkampungan mereka adalah untuk mengucapkan terima kasih secara peribadi atas pertolongan beliau.  Bagi menempiaskan rasa terhutang budinya, pemuda tersebut ingin memberikan hadiah kepada isteri Abak Unun.

Namun seperti kebiasaan adab masyarakat nusantara, budi yang ditabur bukanlah balasan yang dipinta. Isteri Abak Unun tidak mahu menerima apa-apa sebagai balasan sebaliknya hanya ingin bertanyakan sebab musabab mengapa pemuda itu cedera parah dan lari sehingga ke langkau mereka.  Pada mulanya pemuda itu langsung tidak mahu menceritakan hal sebenar yang terjadi namun kerana tidak mahu mengecewakan isteri Abak Unun ditambahlagi ianya satu permintaan dari orang yang telah menyelamatkannya akhirnya beliau sudi menceritakan iaitu dengan bersyarat dan sekiranya dimungkiri akan mengundang padah ke atasnya.

Tiga syarat yang dikenakan ke atas isteri Abak Unun adalah:

Kerana terlalu teruja untuk mengetahui cerita sebenar dikatakan isteri Abak Unun hanya mengiyakan sahaja setiap syarat yang dikenakan tanpa berfikir panjang.  Melalui penceritaan pemuda itu barulah diketahui bahawa keberadaannya yang luka parah pada ketika itu adalah melarikan diri di dalam satu perang sehingga menghumbannya ke muka bumi.  Pemuda itu turut memperkenalkan dirinya sebagai Bungsu Ribut iaitu anak bongsu kepada Lang Rantai Tujuh. Petara Iban Sebuyau yang beristerikan Puteri Intan Cintan Manis.

Usai penceritaan itu, akhirnya isteri Abak Unun terjaga dari tidur dan kebetulan sudahpun menjelang pagi.  Tanpa berlengah lagi, isteri Abak Unun terus berniat untuk membuat tujuh hidangan seperti di dalam mimpinya.  Keberadaan isterinya yang bergegas membuat kuih tradisional masyarakat Iban Sebuyau telah membuat rasa curiga di benak Abak Unun.  Soalan demi soalan diajukan kepada isterinya yang mana akhirnya isterinya tanpa sengaja telah menceritakan kepada suaminya, Abak Unun mengenai hal yang terjadi.

Setelah siap segala hidangan, tanpa memperdulikan suaminya akhirnya isteri Abak Unun membawa sendiri hidangan tersebut ke Langkau mereka.  Abak Unun yang bimbang akan keselamatan isterinya telah mengejar beliau dari belakang.  Ketika tiba di Langkau itulah cuaca yang baik sekali lagi berubah menjadi buruk.  Angin kencang menderu dan di satu lokasi yang mempunyai pokok besar tiba-tiba disambar halilintar pada dahannya dan kebetulan isteri Abak Unun melaluinya lantas beliau ditimpa oleh dahan yang patah lalu meninggal dunia disitu jua.

Jauh disudut hati Abak Unun mengetahui bahawa isterinya sudah dimurkai oleh Bungsu Ribut kerana melanggar syarat perjanjian.  Kecewa serta rasa bersalah menyelubungi dirinya sehingga beliau bersumpah tidak akan turun ke kebun di Semeluk Lundu lagi.  Diceritakan kerana kerinduan yang teramat sangat akhirnya tujuh purnama selepas kejadian, Abak Unun yang penghidupannya langsung tidak terurus meninggal dunia membawa hati yang lara. Juga turut dikatakan pedang Bungsu Ribut yang disimpan oleh Abak Unun turut ghaib.

-CD-

#KamekSayangSarawakBah!

Rujukan: Artikel ini ditulis berdasarkan pertemuan penulis  yang menemuramah secara langsung beberapa orang warga emas dari kalangan etnik Iban Sebuyau yang ramai mendiami kawasan Batang Kayan, Lundu, Sarawak.


Sedekah Sunat VS Sedekah Wajib

Sejak masuk bulan Ramadan sehingga ke 10 malam terakhir, orang ramai berlumba-lumba untuk melakukan sedekah bagi merebut pahala. Tapi ramai juga yang tidak tahu sedekah ada dua jenis iaitu sunat dan wajib.

Malah ada yang anggap dia tak perlu buat sedekah wajib sebab sudah banyak melakukan sedekah sunat. Salah tu. Jadi mari kita kenali secara lebih dekat apa yang dimaksudkan dengan sedekah sunat dan sedekah wajib.

Sedekah Sunat

Secara asasnya sedekah sunat adalah amalan yang selalu kita buat. Sebagai contoh, kita pergi solat jumaat dan nampak tabung lalu kita sedekahkan beberapa not wang kertas di dalamnya. Selepas itu dalam perjalanan pulang, kita terlihat seseorang meminta sedekah lantas kita berikan beberapa nilai not kepada mereka.

Sedekah sunat ini juga perlu dilaksanakan dalam keadaan sukarela dan bukan paksarela. Hal ini demikian kerana kita mencari keberkatan dan kebaikan daripada amalan sedekah yang telah dilakukan.

Walau bagaimanapun dalam bersedekah, ada juga prioriti yang perlu ada patuhi? Jadi kepada siapa yang perlu kita utamakan untuk bersedekah:

Apabila anda bersedekah kepada ibu bapa, terdapat tiga pahala yang akan diperolehi. Ia adalah pahala sedekah, pahala berbuat baik dengan ibu bapa dan pahala silaturahim yang bermaksud mengeratkan hubungan kekeluargaan.

Anda boleh bersedekah kepada kaum keluarga tetapi mengikut keadaan. Andai kata mahu bersedekah kepada keluarga yang lebih kaya pun tak salah. Namun utamakan dahulu kaum keluarga yang memerlukan. Dekat situ kita akan dapat 2 pahala iaitu pahala bersedekah dan pahala silaturahim.

Anda bebas memberikan sedekah kepada sesiapa sahaja. Contohnya, anda sedang makan dan terlihat seseoarang minta sedekah. Dekat sini ada dua cara sama ada anda memberi sedekah ataupun menolak dengan baik. Jangan sesekali mengherdik mereka hanya semata-mata anda tidak mahu bersedekah.

Akhir sekali, semuanya terpulang kepada anda untuk memberi sedekah kepada sesiapa sahaja sekalipun. Anda boleh bersedekah kepada anak-anak yatim, masjid, NGO kebajikan dan bermacam lagi. Apa yang penting adalah niat seikhlas hati.

Sedekah Wajib

Eh bukan ke sedekah ini hukumnya sunat ke, macam mana pula boleh ada sedekah wajib?

Tunggu dulu, mungkin anda agak jarang mendengar istilah sedekah wajib. Sebenarnya sedekah wajib adalah zakat. Antara zakat yang paling dikenali adalah seperti zakat fitrah dan zakat harta.

Anda yang sedang baca ini sudah bayar zakat? Kalau belum dan anda tinggal di wilayah persekutuan, anda boleh bayar secara atas talian DI SINI.

Zakat juga perlu dibayar melalui institusi zakat negeri masing-masing terutamanya jika terdapat arahan daripada ulul amri (pemimpin).

Persoalannya bagaimana pula kalau kita mahu serahkan sendiri zakat kepada mereka yang berhak? Jawapannya bukan tidak boleh tetapi jika diberi terus kepada institusi zakat negeri, ia lebih telus kerana diberikan kepada 8 golongan asnaf tersebut.

Siapa 8 golongan asnaf tersebut?

Orang Islam yang pendapatannya tidak mencapai 50 peratus untuk memenuhi keperluan diri dan keluarga.

Orang Islam yang pendapatannya boleh menampung lebih 50 peratus keperluan diri dan keluarga tetapi tidak mencapai 100 peratus.

Individu ataupun organisasi yang dilantik oleh institusi zakat negeri untuk menjalankan tanggungjawab memungut dan agihan zakat.

Orang yang baru peluk Islam tetapi tempoh muallafnya tidak melebihi 5 tahun.

Merdekakan orang-orang Islam daripada cengkaman perhambaan.

Golongan yang berhutang bagi memenuhi keperluan asas.

Mana-mana golongan yang melibatkan diri dalam aktiviti menegak ataupun mempertahankan agama Islam.

Mana-mana orang yang sedang dalam perjalanan ke sesebuah tempat dan memerlukan bantuan.

Selepas ini, jangan ragu-ragu kepada institusi zakat kerana mereka akan terus menyalurkan zakat anda kepada orang yang berhak. Dekat sini jelas bahawa ciri-ciri sedekah sunat dan sedekah wajib. Kesimpulannya sebanyak mana anda sudah memberi sedekat sunat, anda tetap perlu bayar sedekah wajib berupa zakat. Ia kerana zakat terkandung dalam rukun iman dan jika kita abaikannya, apalah makna kita bergelar Islam. Sekarang sudah masuk 10 malam terakhir Ramadan. Apa kata anda cepat-cepat selesai terlebih dahulu zakat fitrah.


Benarkah Anak OKU Dari Dosa Ibu Bapa?

Pelik sungguh manusia, diberi anak semua sihat, lalu hina orang yang ada anak OKU.

Ada jiran yang anaknya OKU Buta dan cerebral palsy. Tapi boleh jiran lain cakap: “Apalah dosa mak awak sampai Allah bagi anak yang cacat?”

Apa ke jadah?

Belum habis saya marah, tengok whatsapp, ada kisah anak OKU jiran lain kena sawan, ada orang ambik gambar dan sanggup share whatsaap dengan tulis:

“Lihat dugong terdampar!”

Lepas tu ada komen lain yang tulis:

“Apalah dosa ibu bapanya sampai anak jadi cacat macam ni?”

Perghhh, bongkaknya…

Walaupun gambar itu bukan anak saya, tapi saya yang ada anak OKU dapat rasa betapa sedihnya hati ibu bapa mereka bila tahu orang kaitkan dosa dengan masalah anak..

Bila ditegur, kita pulak kena remove dari group!

Maka saya tarik nafas, sabar, telan marah dan nak cakap elok-elok..

Lepas ni jika tengok orang ada masalah anak, masalah hidup, kena panah petir ke, gempa bumi ke, conteng muka joker ke, please! Jangan kaitkan dengan mana-mana dosa mak bapak sebab hidup ini adalah ujian.

Hanya Allah yang tahu kenapa dia menguji! Bukan kerja kita tengok aib orang dan kaitkan dengan dosa sekian sekian!

Semua ni dah tulis dalam Al-Quran dan Hadis, korang tu yang tak nak baca.

Sebab tu Nabi yang tak ada dosa, juga mendapat ujian perihal masalah anak-anak!

Contoh:

Anak nabi Adam bergaduh dan berbvnuh sama sendiri, kau nak cakap, oh itu sebab dosa Nabi Adam makan buah larangan? Begitu?

Anak Nabi Nuh derhaka pada Allah, lepas tu m4ti tenggelam dalam benca banjir, kau nak cakap dosa apa pulak kat Nabi Nuh Alaihisalam? Tak ajar anak dia berenang?

Anak Nabi Ishak terpaksa lari dari kampung sebab saudara kembar sangat dengki, apa dosa Nabi Ishak?

Ada ramai anak Nabi Yakub yang jenis sangat dengki dan berpakat nak bvnuh orang yang dia dengki, apa dosa Nabi Yakub?

Anak Nabi Ayub yang kecil dan yang besar semua m4ti serentak dalam runtuhan gempa bumi, apa dosa Nabi Ayub?

Anak lelaki Nabi Muhammad SAW semuanya m4ti sewaktu kecil, apa dosa Nabi Muhammad SAW? Tak makan makanan sunnah? Itukan Penghulu segala Nabi, Sunnah semua darinya tapi tetap diiuji anak kecil m4ti terkena penyakit yang tidak diberitahu…

Dan dari anak perempuan Fatimah yang kahwin dengan Ali R.A, Nabi Muhammad SAW mendapat dua cucu lelaki.

Dan seperti biasa, Nabi Muhammad SAW selalu pergi ziarah cucu nak bergurau senda, tapi tiga kali bagi salam dan tak ada dengar jawapan, akhirnya untuk salam yang last ada jawapan salam dari fatimah r.aha dengan nada yang perlahan, dan Fatimah r.aha merangkak membuka pintu kerana berada dalam keadaan yang sangat lapar.

Nabi menangis, kemudian datang Husin dan Hasan cucu Nabi berlari ke arah baginda dengan harapan adalah makanan yang di bawa, tapi mereka kecewa apabila mendapati baginda SAW datang dengan tangan kosong.

Lalu nabi SAW mencium cucu kesayangannya ;

Seorang cium di perut.

Seorang cium di leher.

Lalu ter’kasyaf’lah Fatimah r.aha akan nasib yang bakal menimpa anak anak nya iaitu seorang akan dibvnuh dengan di pancung dan seorang bakal dibvnuh dengan diracun.

Nota kepada Mualaf: kasyaf adalah dapat melihat peristiwa hadapan dengan izin Allah.

Lalu merayulah Fatimah r.aha kepada baginda dengan linangan air mata agar Nabi SAW menggunakan doa ‘terakhir’ untuk mengubah takdir anaknya.

Nota kepada Mualaf: Setiap Nabi dan Anbiyya a.s mempunyai doa ‘terakhir’ iaitu doa yang paling makbul yang biasanya para Nabi gunakan untuk memohon bala bencana kepada ummatnya setelah beratus tahun berdakwah tapi tiada yang ikut malahan menyakitkan jasad dan perasaan Nabi – rujuk cerita para Nabi.

Tapi Nabi S.A.W menolak permintaan puteri kesayangannya kerana telah berniat untuk menyimpan doa ‘terakhir’ tersebut untuk ummatnya di padang masyar. Oh! begitu cinta sekali Nabi kepada ummatnya!

Dan akhirnya, ujian hidup berlaku, semua cucunya m4ti dibvnuh, jadi..

Apa dosa Nabi Muhammad SAW?

Itulah ujian hidup. Allah nak bagitahu, nabi yang tiada dosapun di uji dengan masalah anak-anak, apatah lagi kita semua yang memang pendosa.

Saya pendosa, kau pendosa, semua pendosa.

Semua pendosa ada ke neraka dan ada syurga.

Tapi pendosa ke syurga melalui jalan Taubat.

Kau hina anak orang OKU, dan bertaubat belum?

Dah minta maaf dengan mak bapak mereka ke belum?

Jika belum taubat, maka bertaubatlah sebab tiada orang boleh tutup pintu taubat masing masing. Allah sentiasa buka pintu Taubat ini sewaktu kita masih hidup.

Tapi bila dan tertutup pintu Taubat, maka tiada siapapun boleh buka walaupun seorang Nabi yang tiada dosa.

Dan dosa dengan orang, alamak kena merangkak kat padang mahsyar nak minta maaf, waktu tu Nabi nak doa shafafat yang disimpan khas belum tentu kita dapat jika ada banyak dosa mengumpat anak orang OKU, masa tu baru korang sedar: alangkah baiknya jika aku seorang OKU agar terus ke syurga.

Woha!


Impak Bila Suspek LTTE Dilepaskan

Masalah utama konflik sesama manusia bukanlah sekadar cukup untuk menewaskan musuh itu di medan p3rang. Tetapi bagaimana memastikan ideologi yang telah ditewaskan itu tidak dapat lagi bangkit.

Itulah sebab kenapa fahaman k0munisme diharamkan di Malaysia. Itulah sebab kenapa fahaman Naz!sm diharamkan di Jerman.

Tetapi di Malaysia, ada yang cuba menghidupkan kembali fahaman k0munisme. Di Malaysia, ada yang cuba menghalalkan sokongan terhadap LTTE atas sebab sudah tumpas.

Ya, V Prabhakaran bukan sekadar membawa cita-citanya untuk membina sebuah negara Tamil di Jaffna sehingga sanggup memperalatkan kanak-kanak sebagai askar dan kaum wanita sebagai penyerang bom bvnuh diri.

Tetapi dia membawa ideologi bahawa mereka pejuang bangsa Tamil untuk merampas kembali tanah Eelam yang mereka percaya pernah wujud di Jaffna.

Dan saya tidak hairan melihat apa yang berlaku hari ini kerana bangkitnya LTTE suatu ketika dahulu bukan sekadar daripada usaha Tamil Sri Lanka tetapi disokong dengan bantuan kewangan yang dikutip daripada diaspora Tamil di India, Malaysia, Singapura dan Kanada.

Jika langkah pembebasan 12 individu tersebut atas percaya bahawa LTTE telah tumbang sepenuhnya, maka berikut adalah kesan yang akan berlaku:

Hubungan Antarabangsa
Bersedia untuk menghadapi risiko bahawa hubungan diplomatik dengan India dan Sri Lanka akan diturunkan taraf. Mungkin bukan secara terbuka tetapi dalam dunia hubungan antarabangsa yang berpegang kepada konsep quid pro quo, ini akan berlaku.

Taraf Kebolehpercayaan Sektor Kewangan Malaysia dalam Menentang Pengubahan Wang Haram

Dengan kumpulan LTTE masih dilabelkan sebagai kumpulan pengg4nas antarabangsa, pengiriman dana antara Malaysia dengan negara lain nescaya akan dinaikkan taraf risiko. Kemungkinan bilangan dokumen yang diperlukan untuk pengiriman wang akan diminta, khususnya dengan negara-negara yang masih melabelkan LTTE sebagai kumpulan penggan4s.

Risiko Radikalisasi Meningkat
Dua kumpulan utama akan mudah diradikalisasikan.

Tamil
Dengan kepercayaan bahawa perjuangan LTTE itu adalah sah, maka lebih mudah bagi mereka merekrutkan individu untuk membuka semula gelanggang mereka.

Melayu / Islam

Kebanyakan orang Melayu membesar dengan kepercayaan bahawa sistem perundangan Malaysia adalah adil.

Namun dengan kes arwah Adib yang belum mendapat pembelaan di bawah Peguam Negara yang sama dan ditambahkan dengan penerusan tindakan undang-undang terhadap suspek Melayu / Islam yang ditangkap menyimpan bahan serta media berkaitan dengan kumpulan Daish.

Ini akan menghakiskan kepercayaan mereka bukan sahaja terhadap sistem perundangan malahan institusi-institusi kerajaan yang lain. Ini akan membuka peluang kepada golongan radikal termasuk Daish untuk menanam bibit ideologi mereka ke dalam golongan ini.

Opportunis
Bersedia untuk berhadapan dengan golongan opportunis. Dua kumpulan opportunis akan mengambil peluang atas kemelut ini, iaitu pro-k0munis dan anarkis.

Pro-k0munis
Golongan pro-k0munis masih lagi ingin menghalalkan perjuangan songsang mereka. Mereka sudah tentu mengambil perhatian serius untuk melihat bagaimana langkah ‘penghalalan’ penyimpanan bahan-bahan berkaitan dengan pengg4nas.

Saya percaya akan cuba ada pihak yang menggunakan langkah sama untuk menghalalkan pengagungan Chin Peng dan mereka-mereka yang setaraf dengannya, serta untuk memperjuangkan agar komrad-komrad lama mereka ini diberi status ‘perwira’, walaupun mereka ini cuma sekadar buah catur permainan geopolitik antarabangsa Commintern.
Chackk suprise!

Menarik, adalah bahawa Peguam Negara hari ini adalah bekas peguam kepada ketua pengg4nas itu.

Anarkis

Golongan ini wujud tetapi tidaklah tersusun mana. Namun, kumpulan-kumpulan bergelar anarkis akan mengambil peluang untuk menyebarkan aktiviti mereka. Menariknya, mereka ini gemar memporak-perandakan keadaan dan sering terlibat dalam aktiviti anti-establishment tanpa mengira siapa menjadi kerajaan.

Jangkaan

Betul atau tidak jangkaan ini, saya tak perlu tahu. Tetapi kesannya kita akan lihat di masa depan. Sebagaimana kebencian puak Serbia terhadap Bosnia dahulu, bukanlah ditanam semalam, tetapi kebencian yang telah ditanam semenjak era Empayar Uthmaniyyah.

Bermakna, jika kita gagal menghalang kebencian ini bercambah dengan menyuburkan ideologi ini semula, maka 100 tahun dari hari ini, 200 tahun dari hari ini, generasi kita hari inilah yang akan dipersalahkan kerana gagal menghalang kebencian bercambah.

Kepada PDRM, terima kasih kerana telah berusaha sedaya upaya menjaga ketenteraman awam walaupun tangan diikat pada tiang ‘keadilan’.


Pertarungan Tuah Dan Jebat Yang Mendedahkan Sisi Kita Tak Sedar

Hari ini, ada yang menyokong Tuah kerana meraka mengatakan Tuah menyokong institusi, bukanlah sang raja yang zalim. Kebanyakan menyokong Jebat atas pepatah Melayu, “Raja Adil Raja Disembah, Raja Zalim Raja Disanggah.” Ini kisah pertarungan mereka.

Pertarungan Hang Tuah dan Hang Jebat ini ingin menunjukkan betapa kesetiaan kepada raja merupakan isu yang cukup tinggi dalam kalangan orang Melayu kendatipun berbanding dengan persahabatan itu sendiri.

TETAPI nanti dulu, sebelum korang habiskan bacaan, tapi korang berminat nak baca kisah-kisah klasik dalam seperti ini, kami cadangkan korang beli buku kami, KISAH KLASIK TAMADUN MELAYU. Banyak lagi kisah seperti ini dalam tamadun kita. Beli: http://bit.ly/3QaAqpy

Sesiapa yang membaca mengenai Hang Tuah sama ada melalui Sejarah Melayu mahupun Hikayat Hang Tuah, maka dia harus tahu sikap dan pemikiran Hang Tuah. Hang Tuah meletakkan seluruh jiwa dan raganya kepada Sultan dan tidak akan bertuan 2 atau 3 melainkan dengan Sultan Melaka sahaja

Jika Hang Tuah mempunyai perwatakan sebagai seorang yang terlalu taatkan raja, maka Hang Jebat pula mempunyai perwatakan sebagai seorang yang mementingkan semangat setia kawan sehingga sanggup mengkhianati raja.

Apabila Hang Tuah dihukum “bunuh”, Hang Jebat telah diberikan jawatan sebagai Laksanama Melaka bagi menggantikan Hang Tuah dan bersama dengan pelantikan itu, Keris Taming Sari turut diserahkan kepada Hang Jebat. Kesempatan ini telah diambil oleh Jebat untuk naik amuk di istana sehingga memaksa Sultan Mansur Syah, permaisuri serta sekalian isi istana melarikan diri. Walaupun dikepung oleh para pengawal, namun tidak ada seorang pun yang berani masuk untuk berlawan dengan Hang Jebat.

Pada waktu itu, tiba-tiba Sultan Mansur menjadi sebak teringatkan Hang Tuah. Baginda berkali-kali menyebut nama Hang Tuah sehinggalah didengari oleh Seri Nara Diraja bahawa dahulunya diperintahkan oleh baginda untuk membunuh Tuah (Sejarah Melayu).

Apabila sudah terlalu kerap Sultan Mansur menyebut nama Tuah, maka Seri Nara Diraja cuba memancing Sultan Mansur bagi menentukan sama ada baginda masih marahkan Hang Tuah ataupun tidak.

Apabila beliau pasti bahawa Sultan Mansur Syah sudah tidak marahkan Hang Tuah, maka Seri Nara Diraja berterus terang bahawa beliau tidak membunuh Tuah tetapi menyembunyikannya di kebun anaknya.

Jelas, riak wajah Sultan Mansur Syah berubah selepas mengetahui Hang Tuah masih hidup. Baginda memerintahkan Hang Tuah dipanggil segera. Setibanya Hang Tuah disitu, baginda menjadi sedih apabila melihat pahlawannya itu telah kurus dan tidak terurus.

Maka, baginda memberi makan kepada Hang Tuah. Apabila selesai menjamu selera, maka Sultan Mansur Syah menyerahkan keris di pinggangnya kepada Hang Tuah dan memerintah pahlawan kesayangannya itu supaya mencuci arang dimuka baginda.

Tanpa berlengah lagi, Hang Tuah segera pergi mendapatkan Hang Jebat untuk menyelesaikan masalah yang membelenggu istana pada waktu itu. Apabila sampai di istana, Hang Tuah telah memekik kepada Hang Jebat yang sedang bersenang-lenang di dalam istana

Hang Jebat tidak menyangka bahawa kawan baiknya itu masih hidup. Namun, segalanya sudah terlambat. Jebat tahu bahawa kedatangan Tuah pada kali ini atas perintah raja untuk membunuhnya. Jadi, pilihannya kini sama ada untuk membunuh atau dibunuh.

Apabila Hang Tuah hendak naik ke istana, maka diterpa oleh Jebat. Apabila Hang Tuah mengajak bertikam di kawasan lapang, Hang Jebat menolak kerana takut ditikam oleh orang lain.

Selepas beberapa kali hendak naik ke istana dihalang, akhirnya Jebat telah membenarkan Tuah untuk naik ke istana bagi menyelesaikan permasalahan mereka berdua.

Hang Tuah tidak dapat bertikam dengan baik kerana keadaannya masih ketar dan tidak tetap kedudukannya akibat lenguh dipasung terlalu lama. Di dalam istana itu, ada seorang gundik raja yang mati dibunuh dengan dikelar oleh Hang Jebat dari muka hingga ke faraj.

Semasa bertikam itu jugalah Hang Tuah mengambil kesempatan untuk menguis kain sehingga berjaya menutup aib mayat tersebut. Beberapa kali keris Hang Tuah melekat di dinding, namun diberi peluang oleh Jebat untuk mencabutnya kerana helah Tuah.

Akhirnya, keris Hang Jebat pula melekat di dinding, maka Tuah mengambil kesempatan itu untuk menikamnya sebanyak dua kali sehingga Jebat tersungkur disitu. Dalam Hikayat Hang Tuah pula, Hang Jebat dikatakan mati dalam ribaan Hang Tuah.

Hal ini bermakna Hang Tuah masih berasa belas ihsan kepada kawannya itu walaupun sudah menderhakai Sultan. Menurut Hikayat Hang Tuah pula, mayat Jebat telah digantung di gerbang jalan besar selama tujuh hari.

Selepas itu, ia digantung pula ditengah jalan raya supaya memberi pengajaran kepada orang lain agar tidak lagi berani menderhaka kepada raja.

Kisah ini memberi banyak pengajaran kepada kita dalam melakukan tindakan. Antara pengajaran yang boleh kita ambil dan terpenting bagi saya ialah kita harus menyiasat atau mengambil tahu perkara yang sebenar sebelum mengambil apa-apa tindakan.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


23 Negara Yang Paling Tinggi Kadar Hutang

Sejak kebelakangan ini, kita sentiasa disajikan dengan berita bahawasanya negara ini mengalami hutang yang tinggi dengan kadar hutang berjumlah RM1 trilion. Tetapi jika kita melihat kadar hutang dengan Keluaran Dalam Negeri Kasar (KDNK) yang dikeluarkan agensi penarafan kredit Moody’s mendapati kadar berkenaan hanyalah 50.8% dan tidaklah setinggi seperti yang digembar-gemburkan. Dan jika dibandingkan dengan 23 negara ini, kadar ini tidaklah dianggap membimbangkan seperti didakwa.

23. Brazil – 89.4%

Jika dibandingkan kadar hutang dengan KDNK kita dengan Brazil, mereka mempunyai kadar sebanyak 89.4%. Keadaan ini berlaku disebabkan masalah kemelesetan ekonomi yang melanda negara berkenaan. Dan situasi mereka sama sekali tidak dibantu dengan situasi politik tidak menentu dan beberapa skandal rasuah berskala besar yang membabitkan ramai tokoh politik termasuk bekas presiden Luiz Inacio Lula da Silva. Ini mengakibatkan kadar hutang dengan KDNK meningkat kepada beberapa peratus untuk beberapa tahun berikutnya.

22. Sao Tome and Principe – 89.5%

Negara kepulauan Afrika ini mempunyai hanya mempunyai populasi kurang daripada 200,000 orang. Tetapi negara tersebut mempunyai KDNK sebanyak $350 juta. Tetapi berdasarkan laporan Tabung Mata Wang Sedunia (IMF), negara tersebut berisiko menghadapi tekanan hutang yang tinggi. Untuk mengelak situasi berkenaan dari menjadi buruk, IMF menasihatkan kerajaan negara itu mengadakan pelbagai langkah penjimatan untuk menangani masalah tersebut.

21. Jordan – 90.6%

Dalam laporan Forum Ekonomi Sedunia (WEF) tahun 2016, bagi membolehkan Jordan terus maju dalam sektor ekonominya, negara berkenaan perlu mengatasi cabaran makroekonomi dan melihat ia sebagai kunci untuk membebaskan dana awam diperlukan bagi menjana kegiatan pelaburan bersifat kompetitif. Berikutan kedudukan Jordan yang bersempadan dengan Syria dan Iraq, ini menyukarkan usaha mereka memulihkan semula isu perdagangan dan pelaburan yang diperlukan untuk mengembalikan semula kekuatan ekonomi negara berkenaan. Ketika ini, Amman sedang melaksanakan program penjimatan bagi membolehkan kadar hutang dengan KDNK turun kepada 77% pada tahun 2021.

T19. Britain – 92.2%

Isu ekonomi sentiasa menjadi mainan parti pembangkang diketuai Parti Buruh selepas kerajaan di London diketuai oleh Perdana Menteri Parti Konservatif David Cameron dan kemudian Theresa May. Dan sejak kebelakangan ini, hutang kerajaan meningkat walaupun defisit kerajaan dapat dikurangkan menerusi langkah penjimatan yang dibuat selama tujuh tahun. Selain itu, kadar pengangguran juga turun kepada 4.2% pada Jun 2017 tetapi ini turut diikuti penurunan dari segi pendapatan sebenar.

T19. Yaman – 92.2%

Yaman menyaksikan ketidakstabilan politik dari penyingkiran Ali Abdullah Saleh sebagai presiden hinggalah isu pemberontakan Houthi yang membawa kepada campur tangan Arab Saudi di negara berkenaan. Selain terpaksa menanggung beban hutang yang besar, negara tersebut turut menyaksikan masalah kolera melanda rakyat negara itu dan memberi kesan kepada 200,000 penduduk.

18. Mesir – 92.6%

Selepas menyaksikan kenaikan kadar hutang semasa era kegawatan ekonomi dan krisis Arab Spring, kadar hutang Mesir mula stabil. Tetapi itu masih belum diterjemahkan dalam bentuk solusi sesuai bagi membantu Kaherah menangani isu pengangguran yang tinggi dan masalah kemiskinan yang tegar.

17. Perancis – 96.5%

Kadar hutang dengan GDP Perancis semakin bertambah berikutan terpaksa bergelut dengan masalah produktiviti yang lemah dan isu gaji yang tidak pernah selesai. Walaupun Perancis mempunyai ramai rakyat yang belum mendapat peluang pekerjaan, isunya di sini ialah isu gaji yang bersifat kompetitif dan kebimbangan majikan yang bimbang dibelenggu kod buruh Perancis yang bersifat menekan. Masalah itu cuba diatasi pentadbiran Emmanuel Macron menerusi reformasi kod buruhnya pada tahun lepas tetapi masih belum mencukupi untuk membantu golongan majikan dalam menangani masalah ini.

16. Kanada – 98.8%

Umum tahu Amerika Syarikat merupakan antara kuasa ekonomi dunia tetapi dari segi kadar hutang dengan KDNK, mereka diatasi Kanada yang mempunyai kadar hutang lebih daripada Washington.

15. Sepanyol – 99.6%

Memandangkan kedudukannya dalam zon hutang tinggi Eropah, kedudukan Sepanyol boleh dianggap tercabar lebih-lebih lagi dalam soal pengangguran. Ini kerana Madrid berhadapan dengan isu pengangguran yang tinggi terutama membabitkan generasi muda.

14. Mozambique – 100.3%

Mozambique ketika ini dilanda skandal apabila $500 juta daripada $2 bilion yang dipinjamkan oleh syarikat Credit Suisse dan bank pelaburan Rusia VBT Capital untuk menambahbaik industri perikanan gagal dikesan. Ini berdasarkan laporan firma audit bebas Kroll. Dalam laporan sama, Kroll turut mencela Credit Suisse kerana mengenakan yuran berlebihan dalam syarat pinjaman.

13. Cyprus – 104.6%

Berikutan kedudukannya yang hampir dengan Greece, boleh dikatakan Cyprus berada dalam bot sama dengan negara tersebut dan terpaksa menanggung beban hutang yang besar. Dan tambah memburukkan keadaan, Nicosia berhadapan kesukaran untuk meminjam berikutan tindakan agensi penarafan kredit memberi taraf kredit ‘buruk’ kepada negara berkenaan. Sekiranya Cyprus hendak meminjam, maka kos pinjamannya menjadi lebih mahal.

12. Belgium – 106.7%

Belgium sememangnya dikenali sebagai markas utama Kesatuan Eropah (EU) di Brussels dan pasukan bola sepak paling berbakat yang pernah disaksikan negara berkenaan. Tetapi dari segi hutang, mereka mempunyai kadar hutang kerajaan yang tinggi kerana terpaksa bergelut dengan peraturan cukai dan buruh yang menyusahkan.

11. Barbados – 108.9%

Negara yang dianggap syurga bebas cukai ini dianggap negara paling kaya dan paling membangun di Kepulauan Carribean. Tetapi prospek pertumbuhan ekonominya nampak lemah selepas negara berkenaan memperkenalkan pelbagai langkah penjimatan untuk membantu mereka pulih dari krisis kredit.

10. Grenada – 110%

Negara Kepulauan Carribean ini bergelut dengan masalah hutang yang melampau berikutan timbunan hutang yang tak terkawal sejak beberapa tahun. Ini menyebabkan negara tersebut beberapa kali berhadapan prospek gagal membayar hutang.

9. Singapura – 110.5%

Singapura sedar dengan kadar hutang dengan KDNK sebanyak 110.5%, ia merupakan sesuatu yang tidak boleh dibiarkan begitu saja. Justeru, mereka mengumumkan sedang mempertimbang cara terbaik untuk menambah pertumbuhan ekonomi dan meningkatkan produktiviti negara.

8. Cape Verde – 116.8%

Negara pulau di mana bahasa utamanya ialah Bahasa Portugis menyaksikan peningkatan kadar hutang dengan KDNK sebanyak 70% pada tahun 2010 kepada 116.8% pada tahun 2017.

7. Eritrea – 119.8%

Negara kecil Afrika ini merupakan antara negara paling kurang membangun di dunia dan hanya mempunyai KDNK lebih $2.6 bilion. Berdasarkan laporan Bank Dunia, Eritrea mengalami masalah defisit fiskal yang kronik sejak tahun 1998 berikutan masalah keselamatan di rantau berkenaan. Ini berikutan lokasinya yang hampir dengan negara bergolak Somalia. Dalam laporan sama, Bank Dunia turut menyifatkan ia membawa beban hutang awam yang tidak mampu ditampung.

6. Portugal – 126.2%

Portugal memutuskan untuk keluar dari program jaminan keluar ekonomi pada pertengahan tahun 2014 dan sehingga kini masih bergelut dari kesan krisis hutang tinggi zon Eropah. Namun, ekonomi Portugal sudah menunjukkan pemulihan dengan penurunan kadar pengangguran sebanyak 8.5% pada tahun 2017 dan penurunan defisit belanjawan kerajaan sebanyak 4.8% pada tahun 2014.

5. Jamaica – 130.6%

Jamaica mungkin dikenali sebagai negara pengeluar atlet-atlet pecut tetapi dari segi hutang, merupakan antara negara yang paling banyak berhutang selepas berdekad-dekad mengambil pinjaman yang banyak. Masalah tersebut semakin rumit apabila negara itu turut meminjam dari IMF untuk proses pembayaran semula hutang.

T3. Itali – 132.5%

Dalam kalangan negara zon Eropah, Itali merupakan negara kedua paling banyak berhutang dan merupakan risiko ekonomi terbesar dalam blok berkenaan. Sistem kewangan Itali mengalami ketidaktentuan dengan dua bank Itali terpaksa diselamatkan pada tahun lepas. Dan sekiranya keadaan ini berterusan lebih-lebih lagi dengan krisis membabitkan EU dengan kerajaan Itali baru berfahaman populis, impaknya jauh lebih besar berbanding Greece.

T3. Lebanon – 132.5%

Menurut pakar ekonomi dari Standard Chartered Carla Slim, Lebanon berpotensi berhadapan dengan krisis hutang berikutan beberapa tanda yang lemah. Salah satu faktor yang menyumbang kepada masalah ini ialah krisis perang saudara Syria.

2. Greece – 181.6%

Negara yang pernah menjadi saksi kebangkitan tamadun hebat ini masih bergelut selepas krisis hutang luar pada tahun 2010. Dan Athens masih bergelut membuat pembayaran semula hutang selepas diselamatkan berulang kali oleh pemberi kredit antarabangsa. Ketika ini, Greece masih melaksanakan pelbagai langkah penjimatan yang tegas untuk menstabilkan ekonomi mereka.

1. Jepun – 234.7%

Tak payah nak buat AFUNDI ke apa, pemenangnya sudah boleh dijangka dengan kadar hutang dengan KDNK sebanyak 234.7% menjadikan Jepun negara yang paling banyak kadar hutang dengan KDNKnya. Ini berlaku berikutan keadaan ekonominya yang terpaksa berhadapan dengan bilangan populasinya yang semakin meningkat umur dan pertumbuhan ekonomi yang lemah akibat kadar produktiviti yang rendah dalam beberapa tahun kebelakangan ini.

SUMBER

1. BBC. (2018). Brazil corruption scandals: All you need to know. https://www.bbc.com/news/world-latin-america-35810578

2. Hodgson, Camilla. (2017). Business Insider. $500 million loaned to Mozambique is currently unaccounted for, according to a new report. https://www.businessinsider.my/kroll-criticises-credit-suisse-500m-loan-missing-from-mozambique-2017-6/?r=UK&IR=T

3. Thomas, Leigh. (2018). Reuters. As France’s economy takes off, a new problem: labor shortages. https://www.reuters.com/article/us-france-economy-labour/as-frances-economy-takes-off-a-new-problem-labor-shortages-idUSKBN1FT2KG

4. Martin, Will. (2017). Business Insider. The 23 countries with the highest levels of debt to GDP. https://www.businessinsider.my/countries-with-the-worlds-highest-level-of-debt-2017-6/?r=UK&IR=T

5. Xinhua. (2018). Moody’s maintains Malaysia’s debt at 50.8 pct of GDP. http://www.xinhuanet.com/english/2018-06/13/c_137250942.htm


Pertempuran Verdun: Perancis Tidak Selalunya Menyerah Kalah

Sebut saja tentang P3rang Dunia Kedua (WW II), pasti ramai mengetahui antara siri pert3mpuran paling berd4rah antara pihak Bersekutu dengan pihak Axis. Antara pert3mpuran yang termasuk dalam kategori ini ialah Stalingrad, B4ttle of the Bulge, Okinawa dan Guadalcanal. Tetapi semasa P3rang Dunia Pertama (WW I), ada satu pert3mpuran yang dianggap paling berd4rah yang dicetuskan oleh ego. Ya, kita bercakap tentang Verdun atau lebih tepat Pert3mpuran Verdun.

Tidak seperti siri pert3mpuran WW I yang lain di mana awalnya bersifat taktikal sebelum menemui jalan buntu, Verdun pula lebih kepada apa yang digelar sejarawan sebagai ‘pengisar daging’. Pada akhir tahun 1915, Jeneral Erich von Falkenhayn menulis sebuah memo yang ditujukan kepada Kaisar Wilhelm II dari Jerman. Dalam memonya itu, von Falkenhayn berhujah Jerman boleh menang dalam pert3mpuran di Medan Barat dengan syarat pihak Perancis mengalami kekalahan teruk dan kehilangan moral untuk bertarung.

Dari situ, ia boleh memaksa Britain untuk tunduk dan berusaha mendapatkan perjanjian damai. Menerusi operasi yang dipanggil Gericht, Jerman akan mengumpan Perancis menghantar lebih ramai t3ntera ke lokasi yang dipilih mereka sambil pada masa sama, menggunakan kelompok kapal selam mereka menyerang kapal-kapal British.

Jadi, mengapa Verdun menjadi pilihan von Falkenhayn? Sejarah Eropah menyaksikan bukan sekali dua negara ini bertemu di medan pert3mpuran. Tetapi semasa P3rang Perancis-Prussia yang tercetus pada tahun 1870 hingga 1871, p3rang tersebut merupakan detik hitam bagi Perancis dengan Verdun bandar terakhir yang tumbang dalam pep3rangan berkenaan. Sejak itu, Perancis memperkukuhkan barisan pertahanannya termasuk di Verdun untuk mengelak pisang berbuah dua kali. Verdun turut menjadi pilihan kerana ia merupakan lokasi pemeteraian Perjanjian Verdun pada tahun 843 Masihi yang membahagikan Empayar Carolingian dan mencipta teras yang kemudiannya membentuk Jerman hari ini.

Dari segi persediaan, Jerman menggunakan pelbagai aset dan t3ntera yang ramai. Jerman memanfaatkan kelebihan bentuk muka bumi dan pesawat udara untuk memerhati pergerakan mereka di mana dalam tempoh tujuh minggu, berjaya membina landasan keretapi dan bunker serta menyediakan lebih 1,200 m3riam. Jerman turut membawa 2.5 juta p3luru m3riam yang dibawa menerusi 1,300 keretapi persenjataan.

Dengan semua perkembangan ini, Perancis seharusnya bersedia tetapi itu tidak berlaku. Ini kerana semasa WW I, kebanyakan aset termasuk artileri dipindahkan ke bahagian yang lebih penting. Bagaimanapun, Perancis dapat juga membuat persiapan apabila persiapan s3rangan pihak Jerman diganggu oleh keadaan cuaca. Namun, itu tidak membantu mereka sama sekali dan pada 24 Februari, pihak Jerman sudah mara sejauh beberapa batu dan berjaya mengatasi dua garisan pertahanan pihak musuh.

Sehari selepas itu, Jerman membuat kejutan dengan menawan Kubu Douaumont, kubu yang paling sofistikated di Verdun. Kalau ikut keadaan biasa, kubu ini tidak akan ditembusi. Tetapi memandangkan tidak banyak pert3mpuran berlaku di Verdun, ia hanya dikawal oleh 57 orang t3ntera Perancis. Pihak Jerman menghantar beberapa kumpulan kecil untuk meninjau kubu berkenaan dan berjaya menawan Douaumont tanpa perlu melepaskan sebarang tembakan.

Berita kejatuhan Douaumont diraikan di Jerman termasuk dijadikan sebagai cuti umum. Tetapi moral Perancis yang masih pening dengan s3rangan kilat Jerman itu terus merudum apabila berita kejatuhan kubu itu tersebar. Douaumont terus kekal dalam penguasaan Jerman sehinggalah ia kembali ditawan pada Oktober 1916 dengan kos puluhan ribu askar dari kedua-dua pihak terbvnvh.

Tidak seperti Jerman, Perancis tidak mempunyai akses kepada landasan keretapi yang selamat berikutan sama ada ia terlalu jauh atau landasan yang digunakan menjadi mangsa s3rangan angkatan udara Jerman. Untuk mengatasi masalah itu, Jeneral Philippe Petain (kemudiannya menjadi ketua rejim Vichy semasa WW II) memerintahkan sebatang jalan yang berukuran 20 kaki lebar dipertahankan dan ditambahbaik walau dengan apa cara sekalipun bagi membolehkan lebih ramai 4skar dapat dihantar ke Verdun.

Selain menambahbaik permukaan jalan, 3,000 kenderaan t3ntera dan orang awam digunakan untuk membawa lebih ramai askar ke barisan hadapan. Pada minggu pertama ia beroperasi, lebih 190,000 t3ntera dan 25,000 tan p3luru, makanan dan bekalan berjaya dibawa masuk ke Verdun. Petain turut menggunakan jalan ini untuk menukar kedudukan divisyen yang bertempur di situ bagi membolehkan t3ntera Perancis kekal segar dan dapat mengatasi masalah kejutan akibat serangan artileri.

Tetapi tidak seperti medan pert3mpuran lain seperti Somme, Amiens dan Cambrai, tiada medan pert3mpuran yang menyaksikan kem4tian t3ntera akibat artileri. Tidak ramai tahu daripada 800,000 t3ntera yang terbvnvh di Verdun, 70% daripadanya m4ti akibat serangan artileri. Dalam tempoh 10 bulan pertempuran sengit antara kedua-dua pihak, 40 hingga 60 juta p3luru m3riam dilepaskan dengan bunyi artileri boleh didengar sejauh 100 batu dan 4skar yang berada di sesetengah tempat melihat p3luru yang jatuh pada sesetengah bukit mengeluarkan api bak gunung berapi.

Jika von Falkenhayn menyangka operasi ini akan berakhir dengan jayanya, nyata beliau tersilap. Selepas berjaya menawan Douaumont, Perancis terus bertahan. Kubu Vaux kemudiannya jatuh pada musim panas 1916 dan t3ntera Jerman dilihat berada berhampiran menara berkembar katedral Verdun yang terletak dua batu dari kedudukan mereka. Tetapi pada Julai 1916, Jerman menghentikan serangan dengan von Falkenhayn dipecat selepas gagal merealisasikan Gericht. von Falkenhayn turut dipecat kerana terlalu berahsia dengan pegawai-pegawai bawahannya sehingga mengakibatkan komander-komander medan mempunyai matlamat berbeza-beza berkenaan Verdun. Jerman kemudiannya melantik Paul von Hindenburg dan Erich Ludendorff sebagai penggantinya.

Satu sebab mengapa mereka terpaksa menghentikan serangan pihak Rusia terhadap kedudukan mereka di Medan Timur pada musim panas tahun yang sama yang memaksa Jerman memindahkan sebahagian t3ntera dan artil3ri untuk menyokong rakan sekutu mereka Austria-Hungary. S3rangan yang direncana Aleksei Brusilov menyaksikan lebih 900,000 t3ntera Austria-Hungary, Jerman dan Turki Uthmaniyyah terbvnvh sementara t3ntera Rusia kehilangan jiwa seramai sejuta orang. Selain operasi yang direncana Brusilov, Pertempuran Somme yang tercetus pada 1 Julai 1916 memaksa pihak Jerman fokus kepada medan lain dan memberi peluang kepada t3ntera Perancis bernafas semula.

Selepas itulah, Perancis melancarkan s3rangan balas dan memaksa pihak Jerman kembali semula ke kedudukan asal mereka. Antara Ogos hingga Disember 1916, Perancis berjaya menawan semula sebahagian kawasan mereka termasuk Douaumont dan Vaux. Pert3mpuran sengit antara kedua-dua pihak ini memakan masa selama 303 hari sekaligus menjadikannya sebagai pert3mpuran paling lama pernah berlaku dalam sejarah manusia. Berdasarkan pengiraan sejarawan Jerman Hannes Heer dan Klaus Naumann, bilangan t3ntera Perancis yang terbvnvh hampir 400,000 orang sementara t3ntera Jerman pula mengalami kehilangan seramai 337,000 orang.

Kemusnahan yang ditinggalkan akibat Pert3mpuran Verdun masih boleh dilihat sehingga ke hari ini. Terima kasih kepada bedilan meriam tidak henti kedua-dua pihak selama 10 bulan, infrastruktur Verdun rosak teruk sementara bandar-bandar berhampiran seperti Beaumont, Bezonvaux, Cumières dan Douaumont pula musnah sama sekali. Berikutan terlalu banyak lambakan m4yat dan p3luru sekitar kawasan-kawasan ini, kampung-kampung yang musnah atau villages détruits tidak pernah dibina semula. Walau bagaimanapun, ia masih ada dalam peta Perancis hari ini dan sesetengah daripadanya ditadbir oleh datuk-datuk bandar sukarela.

Selain kesan runtuhan rumah dan bangunan, yang tinggal di kebanyakan kawasan ini ialah papan tanda di mana jalan utama dan bangunan-bangunan yang pernah berada di situ. Hari ini, sebuah osuari wujud di Douaumont sebagai memorial kepada t3ntera kedua-dua negara yang m4ti di Verdun 104 tahun yang lalu. Mana-mana tulang atau serpihan rangka manusia yang tidak dikenalpasti akan diletakkan di osuari berkenaan.

Pert3mpuran Verdun bukan sahaja menonjolkan kekejaman p3rang semasa WW I tetapi juga menonjolkan keberanian dan ketabahan Perancis dalam berhadapan dengan situasi yang mencabar itu. Ia juga menaikkan nama ramai tokoh termasuk Petain sebagai wira p3rang Perancis.

Sehingga akhir WW I, Petain diberi jolokan Singa Verdun. Justeru, tidak hairanlah semasa WW II, Petain yang ketika itu berkhidmat sebagai duta di Sepanyol dipanggil pulang dan dilantik menjadi sebahagian daripada kabinet Paul Reynaud semasa Pert3mpuran Perancis dengan harapan dapat memberi suntikan moral kepada t3ntera di barisan hadapan. Tetapi ini juga membuka kepada babak baru kerajaan Perancis bernama Vichy…

RUJUKAN:


12 Angry Men: Jury Duty

12 Angry Men merupakan sebuah filem ‘black & white’ yang disiarkan pada tahun 1957. Seperti tajuk filem, 12 Angry Men mengisarkan tentang situasi 12 orang lelaki yang membincangkan hukuman ke atas seorang remaja yang dituduh menikam mati bapanya sendiri.  Babak filem ini pula hanya tertumpu di dalam sebuah bilik yang mengandungi sebuah meja dan 12 buah kerusi.

Filem 12 Angry Men ini menyampaikan mesej dan juga pengajaran penting yang boleh dipelajari oleh penonton, dari segi moral, empathy dan juga sikap saling menghormati pandangan dan pendapat antara satu sama lain. Selain itu, 12 Angry Men juga mendedahkan kepada penonton secara ringkas, tentang ‘Jury Duty’.

Apa itu ‘Jury Duty’?

‘Jury Duty’ merupakan salah satu kewajipan undang-undang yang hanya dipraktikkan di Amerika Syarikat, Australia, Canada, United Kingdom dan New South Wales. ‘Jury Duty’ ini merupakan satu praktis di mana warganegara yang terpilih perlu menjadi juri di dalam kes-kes perundangan tertentu, baik kes jenayah mahupun civil.

Kewajipan ‘Jury Duty’ ini telah terkandung di dalam Undang-Undang Persekutuan negara yang terlibat, di mana tertuduh yang terlibat dalam kes jenayah berhak diberikan perbicaraan yang adil. Juri pula mestilah dipilih secara rawak di kalangan penduduk setempat. Seperti yang dinyatakan di bawah,

“In all criminal prosecutions, the accused shall enjoy the right to a speedy and public trial, by an impartial jury of the State and district wherein the crime shall have been committed, which district shall have been previously ascertained by law, and to be informed of the nature and cause of the accusation; to be confronted with the witnesses against him; to have compulsory process for obtaining witnesses in his favor, and to have the Assistance of Counsel for his defense.” –Sixth Amendment, US Constitution.

Siapakah yang layak terpilih untuk ‘Jury Duty’?

Mereka yang dipilih mestilah mempunyai ciri-ciri berikut:

Proses ‘Jury Duty’.

Bagi kes jenayah, keputusan juri mestilah ‘unanimous’, di mana kesemua 12 orang juri perlu menentukan keputusan antara salah/ tidak bersalah (guilty/not guilty). Kesemua 12 orang memberi kata putus ‘guilty’ atau kesemua 12 orang memberi kata putus ‘not guilty’. Panel juri yang tidak dapat membuat keputusan/memberi kata putus akan dianggap sebagai ‘hung’ jury, di mana perbicaraan kes akan diulang dan sebuah panel juri lain akan dibentuk.

Bagi kes civil, kata putus yang diberikan tertakluk pada bukti-bukti yang didedahkan semasa perbicaraan. Jika juri mempunyai lebih daripada 50% kepastian bahawa tertuduh bersalah, maka tertuduh dikira 100% bersalah. Kata putus yang dapat dicapai dalam masa 4 jam perbincangan mestilah bersifat ‘unanimous’, manakala bagi kata putus yang dicapai melebihi 4 jam perbincangan, keputusan majoriti boleh diterima.

6. Setelah kata putus dipersetujui, keputusan akan dibicarakan kepada Hakim yang terlibat di dalam bilik perbicaraan. Jika keputusan juri merupakan ‘not guilty’/tidak bersalah, Hakim akan melepaskan pertuduhan tersebut. Jika keputusan juri merupakan ‘guilty’/bersalah, Hakim akan menjatuhkan hukuman ke atas tertuduh pada hari yang sama ataupun pada tarikh yang bakal ditentukan.

12 Angry Men memaparkan situasi ‘jury duty’ dengan berkesan. Perbincangan bagi mencapai kata putus atau ‘unanimous’ verdict menimbulkan suasana tegang dan pergaduhan mulut apabila masing-masing tidak dapat memberikan kerjasama dengan baik. Di samping itu, sikap berat sebelah akibat masalah lampau juga dapat dilihat dengan jelas oleh penonton dalam filem ini. 12 Angry Men Berjaya mengetengahkan pengajaran penting bahawa setiap manusia berhak dibicarakan dengan teliti, adil dan saksama kerana nyawa itu sangat berharga untuk diambil begitu sahaja. Di samping itu, penekanan tentang kekuatan semangat kendiri/the power of independent will, di mana seorang lelaki mampu menegakkan kebenaran dan menegaskan pandangan dan kepercayaannya walaupun berhadapan dengan 11 orang yang tidak bersetuju dengannya.

Rujukan & bacaan lanjut:


Bahasa Melayu Hulu Terengganu VS Bahasa Melayu  Hilir Terengganu

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Melayu Terengganu dituturkan oleh 1.1 juta orang di Malaysia. Bahasa tersebut boleh ditemui di Terengganu, Kuantan, Mersing, dan Tanjung Sedili. Untuk pengetahuan semua: Kuantan, Mersing, dan Tanjung Sedili masing-masing terletak di negeri Pahang, Johor, dan Johor.

Sebagaimana bahasa lain, Bahasa Melayu Terengganu juga mempunyai “dialeknya” yang tersendiri. Dialek yang dimaksudkan ialah Hilir Terengganu, dan Hulu Terengganu. Persoalannya, apakah itu Hilir Terengganu dan Hulu Terengganu?

HILIR TERENGGANU VS HULU TERENGGANU

Hilir Terengganu dituturkan di Pesisir Setiu, Pesisir dan tepian Sungai Terengganu, Pesisir Marang, Pesisir Dungun, Pesisir Kemaman, Pesisir Kuantan, Kuala Pahang, Kuala Rompin, Pesisir Mersing, dan Sedili Besar.

Hulu Terengganu pula dituturkan di bahagian bawah Kuala Berang. Dialek ini juga terdapat di sekitar Tasik Kenyir dan hulu-hulu sungai.

Apakah persamaan ataupun perbezaan antara Hilir Terengganu dan Hulu Terengganu? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

PENGHUJUNG PERKATAAN

Antara perbandingan yang dapat dilihat antara Hilir Terengganu dan Hulu Terengganu ialah penghujung perkataannya. Hilir Terengganu menggunakan penghujung e-pepet, manakala Hulu Terengganu menggunakan penghujung e-taling.

Antara perkataan e-pepet dalam Hilir Terengganu ialah “bakpe”, “déme”, “mane”, dan “guane”. Manakala antara perkataan e-taling dalam Hulu Terengganu ialah “bakpé”, “démé”, “mané”, dan “guané”. Perkataan tersebut masing-masing bermaksud “kenapa”, “kamu”, “mane”, dan “bagaimana”.

BUNYI “R”

Untuk pengetahuan semua, Hilir Terengganu mempunyai bunyi “R”. Bunyi “R” dalam bahasa tersebut adalah dinamakan sebagai “Geseran Lelangit Lembut Bersuara [ɣ]”.

Untuk pengetahuan semua, Hulu Terengganu mempunyai bunyi “R”. Bunyi “R” dalam bahasa tersebut adalah dinamakan sebagai “Geseran Lelangit Lembut Bersuara [ɣ]”.

Lelangit lembut dan belakang lidah terlibat dalam membunyikan bunyi tersebut. Bunyi berkenaan adalah serupa dengan bunyi ghain (غ) dalam Bahasa Arab.

ANALISIS AYAT SATU

Pertimbangkan ayat berikut dalam kedua-dua bahasa tersebut. Ayat tersebut membawa maksud “Irfan belajar di Kuantan”.

Hilir Terengganu:
Ipang belajo Kuatang.

Hulu Terengganu:
Ipang belajo Kuatang.

Kedua-dua bahasa tersebut menggantikan bunyi “f” kepada “p”. Ini dapat dilihat pada perkataan “Ipang”. Perkataan tersebut membawa maksud “Irfan”.

Perkataan yang berakhir dengan “-ar” dalam Melayu baku sepadan dengan “-o” dalam kedua-dua bahasa tersebut. Ini dapat dilihat pada perkataan “belajo”. Perkataan tersebut membawa maksud “belajar”.

Perkataan yang berakhir dengan “-n” dalam Melayu baku sepadan dengan “-ng” dalam kedua-dua bahasa tersebut. Ini dapat dilihat pada perkataan “Kuatang”. Perkataan tersebut membawa maksud “Kuantan”.

ANALISIS AYAT DUA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Izzul berasal dari Losong”.

Hilir Terengganu:
Izzul asa dari Losong.

Hulu Terengganu:
Izzoul asa darai Lusoung.

Hilir Terengganu menggunakan perkataan “Izzul”, “dari”, dan “Losong”. Manakala Hulu Terengganu menggunakan perkataan “Izzoul”, “darai”, dan “Lusoung”.

Kedua-dua bahasa tersebut mempunyai perkataan “asa”. Perkataan tersebut berasal daripada Bahasa Arab iaitu “ʾaṣl (اصل)”.

Hulu Terengganu mempunyai diftong. Diftong merujuk kepada gabungan dua bunyi vokal dalam satu suku kata akibat perubahan kedudukan lidah. Bunyi “ai” dan “ou” adalah antara diftong dalam bahasa tersebut.

ANALISIS AYAT TIGA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Syazwan suka mendaki gunung”.

Hilir Terengganu:
Syazwang berahi kkabak gunung.

Hulu Terengganu:
Syazwang berahai kkabak gunoung.

Perkataan yang berakhir dengan “-n” dalam Melayu baku sepadan dengan “-ng” dalam kedua-dua bahasa tersebut. Ini dapat dilihat pada perkataan “Syazwang”. Perkataan tersebut membawa maksud “Syazwan”.

Hilir Terengganu menggunakan perkataan “berahi” dan “gunung”. Manakala Hulu Terengganu menggunakan perkataan “berahai” dan “gunoung”. Perkataan “berahi” dan “berahai” berasal daripada Bahasa Sanskrit iaitu “virahin (विरहिन्)”.

Kedua-dua bahasa tersebut mempunyai perkataan “kkabak”. Perkataan tersebut membawa maksud “mendaki”. Sejujurnya penulis tidak menemui asal-usul perkataan berkenaan.

KOSA KATA UNIK

Kedua-dua bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami.

Antara perkataan yang terdapat dalam Hilir Terengganu ialah “koto belokong”, “beg keleper”, “pitih”, “nanang”, dan “kuning sio”. Kelima-lima perkataan tersebut membawa maksud “sangat kotor”, “beg duit”, “duit”, “tanam”, dan “terlalu kuning”.

Antara perkataan yang terdapat dalam Hulu Terengganu ialah “apauh”, “su’su'”, “ruhok”, “keliraik”, dan “tekle”. Kelima-lima perkataan tersebut masing-masing bermaksud “tenggelam”, “akhir sekali”, “sangat sukar”, “cengkerik”, dan “itu juga”.

KUIZ AYAT TERENGGANU

Pertimbangkan ayat berikut. Dapatkah anda meneka maksud ayat tersebut? Harap berikan ulasan anda di dalam ruang ulasan di bawah.

“Mung dok kena Batang Jjuta.”
“Ahmad omo due puluh lime taung.”

Untuk pengetahuan semua, “Batang Jjuta” merujuk kepada nama tempat dan bukannya istilah tidak sepatutnya.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Hilir Terengganu dan Hulu Terengganu dapat faham satu sama lain? Dengan keadaan, mereka tidak mengenali Bahasa Melayu dan Bahasa Indonesia Baku, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Hilir Terengganu dan Hulu Terengganu. Perlu diingatkan, mereka adalah adik-beradik dengan Johor-Riau yang beribu-bapakan Proto-Malayik.

Pada hakikatnya, penulis hendak mengucapkan berbanyak-banyak terima kasih kepada mereka yang membantu dalan menyiapkan artikel ini. Jasa mereka tidak terhitung banyaknya.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

TAMAT.

RUJUKAN:

Temubual penulis dengan penutur Bahasa Melayu Hilir Terengganu dan Bahasa Melayu Hulu Terengganu.
Dewan Bahasa dan Pustaka: Perbandingan. Dicapai pada 10hb Mei 2022 dari https://prpm.dbp.gov.my/cari1?keyword=perbandingan

Kamus Besar Bahasa Indonesia: Bahasa. Dicapai pada 10hb Mei 2022 dari https://kbbi.kemdikbud.go.id/entri/bahasa

The Sound of the Terengganu Malay language. Dicapai pada 10hb Mei 2022 dari https://youtu.be/z0CNheF1kF8
Loanword in Indonesian/Malay. Dicapai pada 10hb Mei 2022 dari http://sealang.net/lwim/

Mari mengenali dialek Kuala Berang. Dicapai pada 10hb Mei 2022 dari https://carigold.com/…/mari-mengenali-dialek-kuala…/

Perbandingan Dialek Kuala Terengganu dengan Bahasa Melayu standard dari segi linguistik. Dicapai pada 10hb Mei 2022 dari https://carigold.com/…/mari-mengenali-dialek-kuala…/


Pintu Sesuka Hati Doraemon Tepat Dari Segi Saintifik

Pintu Doraemon ini sebenarnya saintifik berasaskan teori kenisbian umum (general theory of relativity) yang dilengkapkan oleh Albert Einstein. Ada konsep lubang cecacing (wormhole).

Pertamanya, teori kenisbian Einstein telah dibuktikan benar berasaskan pelbagai eksperimen. Paling gempak ialah pengesanan gelombang kegravitian yang menang Hadiah Nobel tahun 2017.

Menurut teori ini, kewujudan lohong cecacing adalah “possible”, cuma belum dapat buktikan lagi secara eksperimen ataupun pencerapan.

Bagaimana konsepnya? Sebelum itu, mari fahami dulu konsep ruang masa (space-time).

Ruang ialah tempat wujudnya kita dan segala objek dan hidupan di dunia ini. Ia mempunyai arah (belakang, depan, kiri, kanan, atas, bawah). Tanpa ruang, kita dan objek-objek lain tiada tempat untuk wujud. Kita boleh membesar dan meninggi, kerana adanya ruang. Kita boleh ke mana-mana arah kerana adanya ruang.

Masa pula hanya mempunyai satu arah iaitu ke depan dan semua ciptaan terikat dengannya. Kita dapat bergerak pun sebab masa.

Menurut Einstein, masa dan ruang merupakan satu entiti. Apa yang memberikan kesan pada ruang, akan memberikan kesan juga pada masa.

Contohnya, objek berjisim berat akan memberikan pergerakan masa yang perlahan. Objek berjisim berat seperti matahari akan mempunyai graviti tinggi, masa pun akan bergerak lebih perlahan padanya.

Kalau dibandingkan antara Bumi dan Bulan, duduk di Bumi lagi perlahan masa bergerak berbanding duduk di Bulan sebab jisimnya berbeza. Jisim yang berbeza akan memberikan graviti yang berbeza.

Objek yang ringan, akan mempunyai pergerakan masa yang lebih cepat. Masa itu relatif

Okey, kenapa boleh jadi macam itu? Sebab apabila ada jisim berat, ruang-masa akan melengkok.

Analoginya, macam kita letak bola atas kain, kain itu akan melengkok lebih dalam kalau bola itu lebih berat. Sebab itu ruang-masa kadangkala dipanggil fabrik ruang-masa kerana gambarannya lebih senang faham dalam bentuk fabrik.

Jadi, macam mana kalau “kain” ruang-masa itu dilipat? Ya, kita akan singkatkan jarak dari satu tempat ke satu tempat. Dari satu bucu kain misalnya ke satu bucu kain yang lain.

Dengan konsep ini, pintu Doraemon dapat direalisasikan.

Menurut ahli fizik, lohong hitam (black hole) merupakan pintu untuk ke lohong cecacing (worm hole) ini. Lohong ini akan membawa kita dari satu tempat ke satu tempat lain yang sangat jauh. Tetapi jadi dekat sebab lohong ini yang memendekkan perjalanan.

Disebabkan ruang merupakan satu entiti dengan masa, maka lohong ini boleh jadi lohong pengembaraan masa yang mana kita boleh ke belakang dan ke depan. Secara peribadi, saya tidak begitu optimis dengan pengembaraan ke masa lampau kerana hukum termodinamik kedua halang perkara itu berlaku.

Filem Guardian of Galaxy gambarkan dengan baik berkenaan konsep lohong cecacing dengan konsep “jump gate”. Nak pergi ke planet jauh, gunakan lohong cecacing adalah kaedah yang paling praktikal berbanding bergerak semata-mata guna kelajuan cahaya kerana kelajuan cahaya tak signifikan dengan alam terlalu besar.


Sejarah Puasa Dalam Umat-Umat Terdahulu

Bulan Ramadhan yang bakal tiba tidak beberapa lama lagi sudah pasti dinantikan oleh seluruh umat Islam. Tahun ini menyaksikan perbezaan yang ketara oleh kerana wabak virus Korona dan Perintah Kawalan Pergerakan yang masih dikuatkuasakan. Namun diharapkan agar Ramadhan yang bakal menyinsing tidak dipersiakan kedatangannya oleh seluruh Umat Islam.

Satu hal yang menarik untuk dibicarakan berkenaan puasa adalah sejarah pensyariatan puasa itu sendiri. Umum diketahui bahawa puasa dalam Bahasa arab disebut sebagai  “Siyam” yang bermakna meninggalkan. Manakala dari sudut istilahnya merujuk kepada perbuatan meninggalkan segala perkara yang boleh membatalkan puasa bermula daripada terbit fajar hingga terbenamnya matahari disertai dengan niat. Puasa di bulan Ramadhan juga adalah suatu kewajipan kerana termasuk didalam 5 rukun Islam.

Puasa di bulan Ramadhan mula disyariatkan pada penghujung bulan Sya’ban tahun kedua Hijriah dan turun juga perintah untuk mengeluarkan zakat fitrah pada tahun yang sama menurut Ibnu Kathir. Pensyariatan puasa ialah apabila turunnya Firman-Nya yang bermaksud:

“Hai orang-orang yang beriman, diwajibkan keatas kamu berpuasa sebagaimana diwajibkan atas orang-orang sebelum kamu agar kamu bertakwa.”

Persoalan yang menarik adalah Allah menyebut bahawa diwajibkan berpuasa sepetimana diwajibkan ke atas orang-orang sebelum itu. Maka, adakah umat terdahulu sudah berpuasa?

Jawapannya ya. Al-Tabari menyebutkan bahawa puasa yang paling terawal adalah puasa Nabi Nuh As dan kaumnya setelah mereka telah selamat daripada banjir besar yang telah menenggelamkan umat Nabi Nuh yang tidak beriman. Kemudian, Nabi Daud juga sudah berpuasa sejak dahulu lagi. Ini dapat dipastikan kerana Nabi Muhammad ﷺ bersabda yang maksudnya:

“Sebaik-baiknya puasa adalah puasa Daud, iaitu sehari berpuasa dan sehari berbuka.”

(HR Muslim: 1159).

Hamka juga menyebutkan di dalam Tafsirnya bahawa Nabi Musa juga pernah berpuasa 40 hari. Beliau turut menjelaskan bahawa Nabi Ya’kub dan Maryam iaitu ibu kepada Nabi Isa As juga sudah berpuasa. Maryam  disebutkan berpuasa bukan dengan menahan diri daripada makan tetapi berpuasa  dari bekata-kata. Firman-Nya yang bermaksud:

“Maka jika kamu melihat seorang manusia, katakanlah: ‘Sesungguhnya aku telah bernazar berpuasa untuk Tuhan Yang Maha pemurah, maka aku tidak akan berbicara dengan seorang manusia pun pada hari ini’.”

( Maryam: 26).

Inilah di antara contoh sejarah orang-orang terdahulu yang telah berpuasa sebelum zaman Nabi Muhammad ﷺ .Sesungguhnya disyariatkan berpuasa kepada Umat Islam adalah dengan tujuan seperti yang dinyatakan Allah dalam ayat tersebut iaitu menjadikan Umat Islam sebagai orang-orang yang bertaqwa. Apabila berpuasa di bulan Ramadhan disyariatkan, maka kewajipan  untuk berpuasa dilakukan oleh kaum Muslimin secara bertahap.

Pada fasa pertama pensyariatan puasa kaum muslimin boleh memilih sama ada hendak berpuasa atau tidak berpuasa. Sekiranya mereka tidak mahu berpuasa maka mereka harus membayar fidyah walaubagaimanapun berpuasa adalah lebih utama ketika itu. Ini bertepatan dengan apa yang disebut oleh Salamah bin Awka’i:

“Dahulu kami ketika di bulan Ramadhan pada zaman Rasulullah ﷺ, barangsiapa yang ingin berpuasa maka boleh berpuasa, dan barangsiapa yang ingin berbuka maka dia memberi makan seorang miskin, sehingga turun ayat Allah (فَمَنْ شَهِدَ مِنْكُمُ الشَّهْرَ فَلْيَصُمْه) “.

(HR.Bukhari: 4507, Muslim: 1145)

Kemudian sampai kepada fasa kedua barulah menjadi wajib untuk berpuasa apabila turun ayat berikutnya namun diberi pengecualian bagi beberapa keadaan. Firman-Nya:

(Beberapa hari yang ditentukan itu ialah) bulan Ramadhan, bulan yang di dalamnya diturunkan (permulaan) Al Quran sebagai petunjuk bagi manusia dan penjelasan-penjelasan mengenai petunjuk itu dan pembeda (antara yang haq dan yang batil). Kerana itu, barangsiapa di antara kamu hadir (di negeri tempat tinggalnya) di bulan itu, maka hendaklah dia berpuasa pada bulan itu, dan barangsiapa sakit atau dalam perjalanan (lalu ia berbuka), maka (wajiblah baginya berpuasa) sebanyak hari yang ditinggalkannya itu  pada hari-hari yang lain. Allah menghendaki kemudahan bagimu, dan tidak menghendaki kesukaran bagimu. Dan hendaklah kamu mencukupkan bilangannya dan hendaklah kamu mengagungkan Allah atas petunjuk-Nya yang diberikan kepadamu, supaya kamu bersyukur.

(Al-Baqarah: 185)

Pada permulaannya kaum Muslimin berpuasa adalah lebih lama daripada kebiasaan kita berpuasa kerana sejurus selepas mereka berbuka,mereka akan kembali berpuasa selepas menunaikan solat Isya’. Ada juga sahabat yang tertidur sebelum makan (berbuka puasa) atau sesudah menunaikan solat Isya’ maka dia hendaklah berpuasa iaitu tidak boleh makan, minum, dan bersetubuh sehingga hari berikutnya. Kemudian barulah turun ayat berikutnya yang membolehkan untuk makan dan minum serta bergaul dengan isteri hingga waktu fajar dan hendaklah menyempurnakan puasa daripada terbit fajar sehinggalah ke waktu terbenamnya matahari dalam surah Al-Baqarah ayat 187.

Kata Ibnu Kathir dalam tafsirnya, diperbolehkan untuk makan dan minum sehingga fajar adalah dalil disunnahkan untuk bersahur serta kita sangat dituntut untuk melakukan sunnah yang besar ini. Bahkan sahur tidak pernah ditinggalkan oleh baginda dan para sahabatnya.

Sabda Baginda ﷺ yang bermaksud:

“Bersahurlah kerana di dalam sahur itu adalah berkat.” (HR Bukhori: 1923)

Semoga puasa di Bulan Ramadhan kita pada tahun ini meskipun masih berada dalam keadaan yang bergolak ini akan menjadi sebaik-baik puasa. Juga diharapkan agar dapat memperbanyakkan amalan dan melupakan kemungkaran di bulan yang penuh barakah.

RUJUKAN:

1.Hamka, Tafsir Al-Azhar, Singapura:Pustaka Nasional, 1990.

2.Abu Fida Ismail Ibn Umar Ibn Kathit, Tafsir Ibnu Kathir.

3.Sarip Bin Abdul, Panduan Amalan Di Bulan Ramadhan, Putrajaya:JAKIM, 2015.

4.Sejarah Disyariatkan Puasa Ramadhan, Darul Ulum Ihya Ulumuddin, http://ulumnabawiahmakh.blogspot.com/2012/07/sejarah-disyariatkan-puasa-ramadhan.html


Apa Yang Kita Perlu Tahu Mengenai Teknologi 5G?

Mahu cerita sikit tentang teknologi internet 5G apabila tiba-tiba naik macam-macam kisah mengenai 5G. Betul ke 5G boleh mengawal cuaca? Mari kita kenali dulu apa itu 5G.

5G merujuk pada generasi ke-5 teknologi rangkaian mudah alih yang lebih laju daripada sebelum ini. Setakat Januari 2020, 5G telah mencapai kelajuan setinggi 1.8 Gbps. 5G lebih laju kerana frekuensinya lebih tinggi berbanding dengan generasi rangkaian mudah alih sebelum ini.
1G mempunyai kelajuan sekitar 2 kbps, 2G mempunyai kelajuan sekitar 14.4 kbps – 64 kbps, 3G mempunyai kelajuan sekitar 2 Mbps dan 4G mempunyai kelajuan sekitar

200 Mbps – 1 Gbps.

Bagaimana kita dapat memahami konsep frekuensi dengan kelajuan 5G?

Analogi paling mudah ialah dengan menepuk tangan. Contohnya, 30 tepukan sesaat itu lebih laju daripada 5 tepukan sesaat. Kita dapat lebih banyak maklumat dalam masa sesaat yang dapat dianalogikan sebagai 30 tepukan berbanding 5 tepukan.

30 tepukan sesaat lebih tinggi frekuensinya berbanding 5 tepukan sesaat. Ini definisi kelajuan internet yang sebenar, iaitu kapasiti penghantaran atau penerimaan maklumat dalam satu tempoh masa – dalam rangkaian komunikasi biasanya dalam tempoh sesaat.

3G dan 4G lebih perlahan berbanding 5G kerana 3G dan 4G mempunyai frekuensi yang rendah. Apabila frekuensinya rendah, kapasitinya untuk menghantar dan menerima maklumat lebih rendah. Walaupun 5G lebih laju berbanding generasi sebelum ini kerana frekuensi yang tinggi, tetapi ada kontra iaitu gelombangnya pendek.

Sekiranya anda tertanya-tanya, mengapa kita tidak gunakan gelombang mikro ataupun gelombang yang lebih pendek daripada gelombang radio untuk mencapai kelajuan internet yang lebih tinggi?

Dalam pembangunan rangkaian 5G, terdapat juga usaha untuk membangunkan komunikasi berasaskan gelombang mikro. Tetapi kita tidak dapat pergi ke gelombang infra-merah sampailah ke gelombang sinaran gama.

Kelemahan gelombang infra-merah hinggalah gelombang sinaran gama ialah gelombang-gelombang ini tidak dapat melepasi objek pepejal. Teknologi rangkaian tanpa wayar yang membangun di bandar-bandar yang banyak bangunan, tentulah gelombang-gelombang ini tidak praktikal untuk digunakan.

Tambahan lagi, gelombang ultralembayung, sinaran-x dan sinaran gama amat berbahaya kepada manusia apabila sinarannya dipancarkan daripada pencawang kerana gelombang-gelombang ini ialah gelombang ter-ion (ionised).

Gelombang ter-ion boleh mengakibatkan kerosakan DNA dan mutasi yang tidak diingini pada tubuh manusia. Jadi, berbahaya dan tidak begitu praktikal.

Persoalan yang penting, adakah talian 5G boleh mengawal cuaca? Tentulah tidak.

Jenis gelombang untuk menghasilkan rangkaian 5G sama saja jenisnya untuk hasilkan rangkaian 1G hinggalah 4G. Malah, rangkaian radio dan televisyen pun gunakan jenis gelombang yang sama iaitu gelombang radio (salah satu spektrum dalam spektrum gelombang elektromagnet).

Kalau 5G boleh menganggu atau mengawal cuaca, tentulah 4G dan rangkaian komunikasi lain turut dapat mengawal cuaca.
Walaupun frekuensi 5G lebih tinggi, ia tetap masih dalam spektrum gelombang radio. Dalam spektrum elektromagnet, gelombang radio masih dalam frekuensi dan tenaga yang amat rendah.

Cahaya lampu kereta pun lebih tinggi frekuensinya. Kalau frekuensi tinggi dapat mengawal cuaca, tentulah lampu suluh dan lampu telefon lebih berpotensi untuk mengawal dan menganggu cuaca. Tetapi hakikatnya tidak.

HAARP yang digembar-gemburkan kononnya boleh mencetuskan pelbagai bencana alam pun masih menggunakan teknologi komunikasi yang tidak mampu pun sebenarnya mengawal dan menganggu cuaca di Bumi. Apatah lagi mengakibatkan bencana alam.

Untuk pengetahuan anda, manusia mampu mengawal cuaca, tetapi bukan menggunakan gelombang elektromagnet. Kita menggunakan teknologi pembenihan awan. Itu pun masih sangat terhad, kita cuma mampu turunkan hujan dalam skala kecil sahaja. Kita tidak mampu hasilkan gempa, taufan, banjir dan sebagainya.
Itu pun bukan gunakan gelombang elektromagnet ataupun segala jenis teknologi komunikasi. Jauh sekali. Kita cerita teknologi ini lain kali.


Rumah Tiang Seribu: Genius Melayu Tangani Banjir

Mungkin ada yang tertanya-tanya apakah kebijaksanaan lampau orang Melayu dahuhukala dalam falsafah dan konsep pembinaan rumah yang bertiang itu?

Ini ada kaitan dengan akar budaya dan sejarah orang Melayu yang termasuk dalam kelompok masyarakat Malayo-Polinesia/Austronesia.

Sebenarnya, para pengkaji telah mengenalpasti ciri-ciri kediaman masyarakat Malayo-Polinesia yang antara paling menonjol adalah rumah bertiang banyak sebagai asas tapak dan bumbung berbentuk melengkung.

‘Rumah bertiang seribu’ itulah antara perlambangan yang sering digunakan dalam puisi atau senikata lagu. Ia menyimpan 1001 maksud tersirat merentasi budaya dan sejarah beribu-ribu tahun.

Antara pandangan sarjana mengapa masyarakat Malayo-Polinesia membuat asas tapak rumah bertiang dan bukannya terus terletak di atas tanah adalah kerana mereka selalu bermukim di pesisir pantai, muara sungai, berdekatan sungai atau di kawasan lembah.

Kawasan-kawasan begini mudah dinaiki air ketika banjir. Sebab kedua pula ialah rumah itu memang dibina berdekatan pantai sehingga ke permukaan air sehingga membentuk kampung air. Kampung Ayer di Brunei antara contoh popular.

Maka rumah bertiang itu mampu juga berfungsi sebagai ‘pelabuhan kecil’ di mana ia dibina memang untuk ‘bermain-main dengan air’.

Ini adalah ciri-ciri masyarakat berperadaban maritim seperti orang Melayu yang menjadikan laut dan sungai sebagai perkakas paling berkuasa dalam menjalankan model ekonominya. Pusat entrepot (import-eksport), pengumpulan barangan, perdagangan laut, pelabuhan dan pertukaran barangan dijalankan berdekatan laut dan sungai yang menjadi jalanraya dan lebuhraya masa silam.

Selain ciri rumah bertiang, perahu-perahu juga adalah ‘senjata ekonomi’ yang biasa dilihat di rumah-rumah orang Melayu yang berkemampuan atau terlibat dalam aktiviti ekonomi yang berkaitan. Dengan adanya ciri-ciri rumah bertiang dan perahu di setiap rumah, maka orang Melayu memiliki pertahanan yang ampuh untuk mengatasi masalah banjir, sekaligus sebagai perkakas ekonomi juga. Serampang dua mata. Sambil menyelam minum air. Konsep dan falsafah kehidupan yang terhasil pengalaman mereka berhubung dengan alam dan menangani isu-isu alam.

Inilah rahsia kebijaksaan nenek moyang Melayu dahulukala yang tinggi pengetahuan alamnya dan banyak pengalaman mengurus bencananya.

Maka, anak-anak Melayu kini, yang tinggal di tanahair yang sama, berdepan dengan iklim yang sama, sejak ribuan tahun seharuslah mula mempelajari kebijaksanaan dan pengalaman datuk nenek dan moyang mereka dalam menyelesaikan misteri alam ini. Mungkin tidaklah semuanya secara ‘literally’ namun di sana terdapat pelajaran yang berguna untuk memperbaiki kehidupan di masa akan datang.

Kredit foto: Liu Kang (Life by the River, 1975)